Токио Олимпиадаси олдидан: 16 та медаль учун имкониятимиз, асосий рақиблар, фаворитлар ва кутилаётган медаллар / Olamsport.com\n06:22Токио-2020. Бугун қайси йўналишларда медаллар ўйналади?\t0 04:30Ўзбекистонлик спортчиларнинг иштирокидан LIVE\t1 23:05Олимпиаданинг биринчи кунида ўзбекистонлик қайси спортчилар иштирок этишади? (рўйхат)\t0 20:14WADA раҳбари: "Суд россияликларга байроқ ранглари билан формада рақобатлашишга рухсат берганидан ҳафсаламиз пир бўлди"\t0 19:50Олимпия ўйинларининг очилиш маросимида Ўзбекистон делегациясининг чиқишидан ФОТОГАЛEРEЯ\t6 19:40Токио Олимпиадаси билан боғлиқ яна 19 киши коронавирус билан касалланди\t0 19:21Коман "Бавария"да рақамини ўзгартирди\t0 18:38Қозоғистонлик Олимпия чемпиони -57 кг вазн ҳақида: "Бу вазнда ўзбек боксчиси фаворит"\t8 18:11Гвинея терма жамоаси Токиодаги Олимпия ўйинларида иштирок этади\t0 17:51Мэнни Пакьяо: "Мен кўчаларда овқат ва бошпанасиз ухлаганман"\t0 17:22Сон "Тоттенхэм" билан шартномасини 2025 йилга қадар узайтирди\t0 17:14Токио-2020. Олимпия ўйинларининг очилиш маросимидан ФОТОГАЛЕРЕЯ\t4 16:20Нейт Диаз кимга қарши жанг қилмоқчи эканлигини айтди\t0 15:57"Пулни COVID-19'ни даволашга ишлатинглар" Токио шаҳрида Олимпиадага қарши намойишлар ўтказилмоқда + ФОТО\t0 15:26Карим Бензема коронавирусга мусбат тест топширди\t0\n21 июл 14:14\nТокио Олимпиадаси олдидан: 16 та медаль учун имкониятимиз, асосий рақиблар, фаворитлар ва кутилаётган медаллар\nТеглар : Токио-2020 Олимпия ўйинлари\nТокиода 32-ёзги Олимпия ўйинлари бошланишига саноқли кунлар қолмоқда.\nБунгача olamsport.com сайти орқали Олимпиадада қатнашадиган ўзбекистонлик спортчиларнинг имкониятларига бағишланган мақолани эътиборингизга ҳавола қилгандик.\nБугун эса ўзбек спортчилари иштирок этадиган йўналишларда медаллар учун асосий даъвогарлар ҳақида гаплашамиз.\nЭнг аввало мусобақада юртимиз шарафини ҳимоя қиладиган спортчилар рўйхатини яна бир бор ёдингизга солиб ўтсак:\nБокс (11 та):\n-57 кг: Миразизбек Мирзаҳалилов\n-63 кг: Элнур Абдураимов\n-75 кг: Фанат Қаҳрамонов\n-81 кг: Дилшод Рўзметов\n-91 кг: Санжар Турсунов\n-51 кг: Турсуной Раҳимова\n-60 кг: Райҳона Қодирова\n-69 кг: Шаҳноза Юнусова\nЭркин кураш (4 та):\n-57 кг: Ғуломжон Абдуллаев\n-74 кг: Бекзод Абдураҳмонов\n-86 кг: Жавраил Шапиев\n-97 кг: Магомед Ибрагимов\nЮнон-рум кураши (4 та):\n-60 кг: Элмурат Тасмурадов\n-77 кг: Жалгасбай Бердимуратов\n-87 кг: Рустам Ассакалов\n-130 кг: Мўминжон Абдуллаев\nТаэквондо (4 та):\n-68 кг: Улуғбек Рашитов\n-80 кг: Никита Рафалович\n-67 кг: Нигора Турсунқулова\n+67 кг: Светлана Осипова\nОғир атлетика (4 та):\n-67 кг: Адҳамжон Эргашев\n-109 кг: Акбар Жўраев\n-55 кг: Муаттар Набиева\n-76 кг: Кумушхон Файзуллаева\nҚиличбозлик (3 та):\nШпага, аёллар: Малика Ҳакимова\nСабля, аёллар: Зайнаб Дайибекова\nСабля, эркаклар: Шерзод Мамутов\nЕнгил атлетика (7 та):\nБаландликка сакраш, аёллар: Светлана Радзивил\nБаландликка сакраш, аёллар: Сафина Садуллаева\nБосқон улоқтириш, эркаклар: Суҳроб Хўжаев\nУзунликка сакраш, аёллар: Дарья Резниченко\nУч ҳатлаб сакраш, аёллар: Роксана Худоёрова\nУч ҳатлаб сакраш, эркаклар: Руслан Курбанов\nКўпкураш, аёллар, Екатерина Воронина\nДзюдо (11 та):\n-60 кг: Шарофиддин Лутфиллаев\n-73 кг: Ҳикматиллоҳ Тўраев\n-81 кг: Шарофиддин Болтабоев\n-100 кг: Муҳаммадкарим Хуррамов\n+100 кг: Бекмурод Олтибоев\n-63 кг: Фарангиз Ҳожиева\nАралаш жамоавий мусобақа\nСузиш (2 та):\n100 м, эркин сузиш: Хуршиджон Турсунов\n50 м, эркин сузиш: Наталья Критинина\nКаноэда эшкак эшиш (4 та):\nС-2 500 метр: Дилноза Раҳматова\nС-2 500 метр: Нилуфар Зокирова\nС-1 200 метр: Дилноза Раҳматова\nС-1 200 метр: Нилуфар Зокирова\nАкадемик эшкак эшиш (2 та):\nLMX2X, 2000 метр: Собир Сафаралиев\nLMX2X, 2000 метр: Шаҳбоз Холмирзаев\nСпорт гимнастикаси (2та):\nЯккалик дастур: Расулжон Абдураҳимов\nЯккалик дастур: Оксана Чусовитина\nБадиий гимнастика (6 та)\nКўпкураш: Сабина Ташкенбаева\nГуруҳ машқи: (Нилуфар Шомуродова, Ксения Александрова, Динара Равшанбекова, Севара Сафоева, Камола Ирназарова)\nЎқ отиш спорти (2 та):\n10 м, милтиқ: Мухтасар Тоҳирова\n50 м, милтиқдан 3 ҳолатда: Мухтасар Тоҳирова\nГуруҳ пойгаси, эркаклар: Муроджон Холмуродов\nГуруҳ пойгаси, аёллар: Ольга Забелинская\nЗамонавий бешкураш (2та):\nЯккалик, эркаклар: Александр Савкин\nЯккалик, аёллар: Алисэ Фахрутдинова\nТеннис (1 та):\nЯккалик, эркаклар: Денис Истомин\nЭнди эса ўзбекистонлик спортчиларнинг имкониятлари ва ушбу йўналишда медаллар учун даъвогарлик қиладиган спортчилар ҳақида.\nЕнгил атлетика. Тан олиш лозим, Ўзбекистонлик енгил атлетикачилар Олимпиадада хеч қачон фаворит бўлишмаган. Осиё миқёсида эса атлетларимиз баъзи йўналишларда етакчи ҳисобланишади. Умумий олиб қараганда, енгил атлетикада АҚШ, Хитой ва кучли спринтерлари бор Ямайка, Кения каби мамлакатлар кучли. Айни пайтда Ўзбекистон енгил атлетика федерациясидаги муҳитни инобатга олсак, енгил атлетикада медалдан умид қилмасак ҳам бўлади. Биздаги маълумотларга қараганда, енгил атлетикачиларда ташкилий масалалар билан боғлиқ муаммолар юзага келган. Аммо, бу ҳақида ҳозирча ёзиб ўтирмоқчи эмасмиз. Токиода фақатгина мўжиза енгил атлетикачиларимизга бронза медалини тақдим этиб қолиши мумкин.\nТахмин: медаль йўқ\nБокс. Ўзбекистон делегациясининг энг асосий умиди шубҳасиз боксчилардан. Чарм қўлқоп усталаримиз 11 нафар спортчи билан Олимпиадада қатнашишади. Уларнинг 8 нафари эркаклар, 3 нафари эса аёллар ўртасида баҳсларга киришади. Ўзбекистон бокс баҳсларида фаворит. Йигитларимизга Куба, Қозоғистон, Россия, Британия вакиллари ҳалал беришга уринишади. Қизларимиз эса кучли истак ва шижоат эвазига медаль учун уриниб кўришлари мумкин бўлади. Аммо бу ҳам қийин масала.\nТахмин: 2 та олтин, 1 та кумуш, 2 та бронза.\nКаноэда эшкак эшиш. Ушбу спорт турида Осиёда етакчилардан бири ҳисобланамиз. Аммо жаҳон миқёсида Европа мамлакатлари медаллар учун даъвогарлик қилишади. Фаворитлар - Венгрия, Испания, Германия. Бу сафар Олимпия ўйинларида Дилноза Раҳматова ва Нилуфар Зокирова иккита йўналишда юртимиз шарафини ҳимоя қилишади. Оптимистик рухда тахмин билдирадиган бўлсак, улардан битта бронза медалини кутиш мумкин. Аммо қизларимизнинг ҳозирда қандай формада эканлигини билмаймиз, шундай бўлсада, медалга илинишдан умид қиламиз.\nТахмин: 1 та бронза\nАкадемик эшкак эшиш. Жуфтлик баҳсларида биттагина лицензиямиз бор. Собир Сафаралиев - Шахбоз Холмирзаев тандеми медаль учун ҳаракат қилиб кўради. Лекин, "академик"лар ўртасидаги кураш асосан Британия. Германия, Австралия вакиллари ўртасида кечса керак\nВелоспорт. Ольга Забелинская нима учун Ўзбекистон терма жамоасига олиб келинди? Албатта Олимпия ўйинларида натижа кўрсатиш учун. Бу йўлда унга АҚШ, Нидерландия каби мамлакат спортчилари рақобат қилишади. Муроджон Холмуродовга эса жуда қийин бўлади. Забелинскаядан камида бронза медали кутамиз.\nҚиличбозлик. Уч нафар спортчи билан қатнашамиз. Аввал ҳам таъкидланганидек қиличбозликда Корея, Россия, Япония, Франция ва Италия вакиллари етакчи. Агар қуръа омадли келса, Зайнаб Дайибекова ва Шерзод Мамутовдан нимадир кутишимиз мумкин. Аммо, лекин, бироқ...\nГимнастика. Спорт гимнастикасида Оксана Чусовитина ва Расулжон Абдуҳакимов баҳсларда қатнашишади. Оксана Чусовитинани медаллар учун курашишини кутамиз. Фаолиятини ватан учун қўлга киритилган Олимпия ўйинлари медали билан тугатиш жуда ажойиб бўларди. Аммо америкалик Симона Байлз, шунингдек Россия ва Нидерландиялик бир неча спортчилар унга ҳалал беришади.\nБадиий гимнастикачиларимиз циклнинг асосий қисмини Россияда машғулотларда қатнашиб ўтказишди. Россиялик бадиий гимнастикачилар доим фаворит ҳисобланишади. Ахир рус дугоналаридан нимадир ўрганишгандир? :)\nДзюдо. Делегациямиз учун дастлабки медалларни айнан дзюдочи полвонларимиздан кутамиз. Ҳозир 11 тоифада айнан қайси спортчимиз медаль қўлга киритиши ҳақида бирор нима дейин қийин. Кўп жиҳатдан қуръага кўп нарса боғлиқ. Дзюдода шубҳасиз мезбон японияликлар биринчи рақамли фаворит. Шунингдек Франция, Россия, Грузия вакиллари ҳам кучли. Шунингдек турли мамлакатларда маҳаллийлаштирилган грузин дзюдочилардан ҳам эҳтиёт бўлиш лозим.\nТахмин: 1 та олтин, 1 та кумуш, 1 та бронза\nЗамонавий бешкураш. Ушбу спорт турида илк маротаба қатнашамиз. Мазкур йўналишда икки нафар легионер спортчи Александр Савкин ва Алисэ Фахрутдинова Ўзбекистон шарафини ҳимоя қилади. Рио Олимпиадасида Австралия ва Россия вакиллари олтин медални қўлга киритишган экан. Бу сафар ҳам россияликлар медаль учун курашишади.\nЎқ отиш. Ёш Мухтасар Тохирова икки йўналишда баҳсларда қатнашади. Бу Олимпиада Тохирова учун яхшигина тажриба вазифасини бажариши аниқ. Медаллар учун асосий кураш эса Италия, Германия, Хитой каби мамлакатлар орасида кечади.\nСузиш. Агар Ўзбекистон сузиш федерацияси квалификацион мусобақа натижаларни сохталаштиргани фош бўлиб қолмаганида кўпроқ иштирокчиларимиз Токиога бориб "музқаймоқ еб келиш" имкониятига эга бўлишарди. Бахтга қарши, барчаси юзага чиқиб қолди ва Ўзбекистонда ўтказилган лицензион мусобақаларнинг барча натижалари бекор қилинди. Шундай бўлсада, Халқаро сузиш федерацияси томонидан савоб учун иккита йўналиш тақдим этилган. Ушбу икки нафар спортчимизга эса фақат ва фақат омад тилаймиз. Бундан бошқа нарса уларга ёрдам бериши қийин.\nТаэквондо. Тўртта лицензиямиз бор. Олимпиадада таэквондо вазнларида иштирокчилар кам. Ана шу жиҳат бизга ёрдам бериши мумкин. Баъзи йўналишларда баҳслар чорак финалдан бошланади. Биринчи ғалаба ярим финалга олиб чиқса, иккинчи ғалаба финални кафолатлайди. Таэквондода ярим финал эгалари бронзани нақд қила олишмайди. Шу сабабли, бор эътиборни жамлаб, камида иккита ғалабани ўйлайвериш керак. Таэквондода Жанубий Корея, Озарбайжон, Британия, Кот Д'Ивуар спортчиларидан эҳтиёт бўлиш лозим. Қуръага кўп нарса боғлиқ.\nТахмин: 2 та бронза\nТеннис. Кўплаб жаҳон юлдузлари Олимпиадада иштирок этишдан воз кечишмоқда. Аммо, Жокович, Медведев, Циципас, Зверев каби юлдузлар бор экан, Истоминдан фақатгина узоқроққа боришни кутишимиз мумкин. Агар Истоминнинг индивидуал маҳорати эвазига лицензия қўлга киритилмаганида, бугунги мақоламизда теннис ҳақида умуман гап-сўз бўлмасди. Ўзбек тенниси жар ёқасига келиб қолгани алоҳида мавзу.\nОғир атлетика. Адҳам Эргашев ва Акбар Жўраевда медаль учун яхши имконият бор. Эргашевнинг вазнида Хитой ва Колумбия, Жўраевнинг вазнида эса Арманистон, Эрон, Польша вакиллари медаль учун курашишади. Қолган икки нафар қизимизда эса паст бўлсада имконият бор. Бронза учун курашиб кўрса бўлади.\nТахмин: 1 та кумуш, 1 та бронза\nСпорт курашлари. Эркин ва юнон-рум курашчиларимиздан ҳам Токиода кўп нарса кутамиз Айниқса "вольник"ларимиз ўзларини кўрсатишлари лозим. Бекзод Абдураҳмонов, Магомед Ибрагимов, "классик"ларда эса Тасмурадовдан умид катта. Курашда Россия, Эрон, Грузия, Куба ва МДҲнинг бошқа мамлакатлари кучли ҳисобланишади.\nТахмин: 1 та олтин, 2 та бронза.\nЯкуний оптимистик тахмин:\nЭслатиб ўтамиз, Олимпия ўйинлари 24 июлдан 8 августга қадар давом этади. Ўйинларнинг очилиш маросими эса 23 июль куни Тошкент вақти билан соат 16:00да бошланади. Аввалроқ Миллий олимпия қўмитаси очилиш маросимида Оксана Чусовитина ва Бобоусмон Батуровнинг байроқдор бўлиши ҳақида эълон қилганди.\nЎйинларнинг асосий қисми "Спорт ТВ" орқали, шунингдек "Тошкент" ҳамда "Дунё бўйлаб" телеканаллари орқали трансляция қилиниши кутилмоқда.\nТокио-2020. Бугун қайси йўналишларда медаллар ўйналади? 0\nЎзбекистонлик спортчиларнинг иштирокидан LIVE 1\nОлимпиаданинг биринчи кунида ўзбекистонлик қайси спортчилар иштирок этишади? (рўйхат) 0


8 ноябрь куни «Carzone.uz» сайти мухбири Сирғали автомобиль бозоридаги нарх-наволарни эьлон қилди.\nМухбирнинг ёзишича: Сирғали автомобиль бозорида бу сафар машиналар сотуви ўтган бозорга нисбатан анча яхши бўлган.\n"Нарх-наво бироз тушганини айтмаганда, умумий ҳолат бирдек бўлиб турибди. Асосан, миллий автомобилларимизга талаб катталигини ҳам айтиб ўтиш керак, албатта. Хуллас, сўровларимиз натижасига кўра харидор бироз “ютмоқда”, деб қўшимча қилиб қўйган.\nЭнди нархлар билан танишинг:\nMERCEDES-BENZ (ишлаб чиқарилган йили – 2003 й, юрган масофаси – 200 000 км) – 92,8 млн сўм.\nAUDI A8 (ишлаб чиқарилган йили – 2006 й, юрган масофаси – 95 000 км) – 208,8 млн сўм.\nTOYOTA RAV4 (ишлаб чиқарилган йили – 2004 й, юрган масофаси – 86 000 км) – 162,4 млн сўм.\nLAND CRUISER 200 (ишлаб чиқарилган йили – 2013 й, юрган масофаси – 20 000 км) – 493 млн сўм.\nINFINITY QX56 (ишлаб чиқарилган йили – 2006 й, юрган масофаси – 52 000 км) – 208 млн сўм.\nRANGE ROVER (ишлаб чиқарилган йили – 2014 й, юрган масофаси – 29 000 км) – 754 млн сўм.\nNISSAN TEANA (ишлаб чиқарилган йили – 2009 й, юрган масофаси – 85 000 км) – 162 млн сўм.\nDODGE CHARGER (ишлаб чиқарилган йили – 2007 й, юрган масофаси – 52 000 км) – 232 млн сўм.\nVOLKSWAGEN V6 (ишлаб чиқарилган йили – 2002 й, юрган масофаси – 132 000 км) – 52 млн сўм.\nCHRYSLER (ишлаб чиқарилган йили – 2008 й, юрган масофаси – 105 000 км) – 196 млн сўм.\nBMW X3 (ишлаб чиқарилган йили – 2009 й, юрган масофаси – 55 000 км) – 162 млн сўм.\nKIA FORTE (ишлаб чиқарилган йили – 2009 й, юрган масофаси – 75 000 км) – 58 млн сўм.\nTOYOTA YARUS (ишлаб чиқарилган йили – 2006 й, юрган масофаси – 36 000 км) – 84 млн сўм.\nORLANDO (ишлаб чиқарилган йили – 2014 й, юрган масофаси – 44 000 км) – 87 млн сўм.\nMALIBU (ишлаб чиқарилган йили – 2013 й, юрган масофаси – 18 000 км) – 107,3 млн сўм.\nMALIBU 2 (ишлаб чиқарилган йили – 2012 й, юрган масофаси – 36 500 км) – 95,7 млн сўм.\nCAPTIVA III (ишлаб чиқарилган йили – 2013-14 й, юрган масофаси – 24 000 км) – 121,8 млн сўм.\nCAPTIVA II (ишлаб чиқарилган йили – 2011-13 й, юрган масофаси – 36 000 км) – 17 млн сўм.\nEPICA – (ишлаб чиқарилган йили – 2010 й, юрган масофаси – 105 000 км) – 58 млн сўм.\nEPICA – (ишлаб чиқарилган йили – 2008 й, юрган масофаси – 101 000 км) – 49,3 млн сўм.\nLACETTI (ишлаб чиқарилган йили – 2010 й, юрган масофаси – 13 000 км) – 51 млн сўм.\nLACETTI 2 – поз. (ишлаб чиқарилган йили – 2014 й, юрган масофаси – 13 000 км) – 63 млн сўм.\nCOBALT 4 (ишлаб чиқарилган йили – 2013 й, юрган масофаси – 84 000 км) – 49,8 млн сўм.\nCOBALT 2 (ишлаб чиқарилган йили – 2014 й, юрган масофаси – 40 000 км) – 51 млн сўм.\nNEXIA 2 (ишлаб чиқарилган йили – 2014 й, юрган масофаси – 20 000 км) – 46 млн сўм.\nNEXIA CONC (ишлаб чиқарилган йили – 2007 й, юрган масофаси – 107 000 км) – 45,2 млн сўм.\nNEXIA CONC (ишлаб чиқарилган йили – 1998 й, юрган масофаси – 247 000 км) – 30,7 млн сўм.\nSPARK I (ишлаб чиқарилган йили – 2013 й, юрган масофаси – 18 000 км) – 36,5 млн сўм.\nMATIZ (ишлаб чиқарилган йили – 2014 й, юрган масофаси – 50 000 км) – 24,3 млн сўм.\nMATIZ (ишлаб чиқарилган йили – 2010 й, юрган масофаси – 140 000 км) – 26 млн сўм.\nDAMAS (ишлаб чиқарилган йили – 2013 й, юрган масофаси – 27 000 км) – 34,8 млн сўм.\nКузатувимиз жараёнида LACETTI 2 – поз. (ишлаб чиқарилган йили – 2010 й, юрган масофаси – 110 000 км) – 45 млн 240 000 сўмга, NEXIA CONC (ишлаб чиқарилган йили – 2005 й, юрган масофаси – 220 000 км) – 31 млн 500 000 сўмга, SPARK (ишлаб чиқарилган йили – 2014 й, юрган масофаси – 3 000 км) – 41 млн 760 000 сўмга, DAMAS (ишлаб чиқарилган йили – 2014 й, юрган масофаси – 28 000 км) – 38 млн 280 000 сўмга, MATIZ (ишлаб чиқарилган йили – 2014 й, юрган масофаси – 24 000 км) – 29 млн 870 000 сўмга, MATIZ (ишлаб чиқарилган йили – 2014 й, юрган масофаси – 130 000 км) – 22 млн 40 000 сўмга MATIZ (ишлаб чиқарилган йили – 2008 й, юрган масофаси – 240 000 км) – 17 млн 400 000 сўмга харид қилинди.\n18:22 Сирғали автомобиль бозоридаги нархлар (2016 йил 3 январь)


ЎЗБЕКИСТОН РЕСПУБЛИКАСИ ОЛИЙ СУДИСУДЛАР ФАОЛИЯТИНИ РАҚАМЛАШТИРИШ — ШАФФОФЛИК ВА ОЧИҚЛИК КАФОЛАТИ from\nСУДЛАР ФАОЛИЯТИНИ РАҚАМЛАШТИРИШ — ШАФФОФЛИК ВА ОЧИҚЛИК КАФОЛАТИ\nСўнгги йилларда судлар фаолиятида замонавий ахборот технологияларини жорий этиш борасида муайян ишлар амалга оширилди. Жумладан, иқтисодий судларда 2014 йил 1 январдан электрон ҳужжат алмашинуви, суд статистикасини юритиш, суд амалиётини таҳлил қилиш ва судлов ишларини юритишда процессуал муддатлардан самарали фойдаланишни таъминлаш мақсадида марказлаштирилган бошқарув платформасидаги электрон маълумотлар базаси ишга туширилди.\nЭлектрон маълумотлар базаси, бир томондан, судьялар ва суд аппарати ходимларига маълумотларни сақлаш, суд ҳужжатларини тузиш, чоп этиш ва процессуал муддатлардан унумли фойдаланишда қўл келмоқда. Бошқа томондан, судда ишларнинг тўғри, тезкор ва қонуний юритилишини мунтазам назорат қилинишини таъминламоқда.\nЭнг муҳими, ушбу ахборот тизимларидан фойдаланиш учун ҳар бир суддаги шахсий кабинетга алоҳида электрон рақамли имзо орқали кирилади.\nМаъмурий судларда иш юритиш самарадорлигини ошириш, судлар ва ички ишлар фаолиятида ахборот-коммуникация технологияларидан самарали фойдаланиш, судлов тизимида маълумотларни электрон тарзда олиш орқали маъмурий ишларни судга тақдим этиш ҳамда ишни кўриб чиқиш билан боғлиқ муддатларни қисқартириш долзарб аҳамиятга эга. Ўзбекистон Республикаси Президентининг 2017 йил 30 августда қабул қилинган «Судлар фаолиятига замонавий ахборот-коммуникация технологияларини янада жорий этиш чора-тадбирлари тўғрисида»ги қарори шу мақсадга қаратилгандир.\nДавлатимиз раҳбарининг ушбу қарори ҳамда Вазирлар Маҳкамасининг 2018 йил 3 майда қабул қилинган «Маъмурий ҳукуқбузарлик содир этган шахслар ва жабрланувчиларни марказлаштирилган ҳисобга олиш тизимини такомиллаштириш тўғрисида»ги қарорига асосан, 2018 йилдан электрон маълумотлар базаси жиноят ишлари бўйича, фуқаролик ишлари бўйича ва маъмурий судларда ҳам жорий қилинди.\nОлий суд томонидан E-XSUD ва E-SUD форматларидаги ахборот тизими:\nОчиқ маълумотлар портали, шу жумладан, Барқарор ривожланиш портали;\nИжро ҳужжатлари юзасидан қарздорликларни ундириш масалалари бўйича ягона идоралараро электрон ҳамкорлик тизими;\nЭлектрон ҳукумат идоралараро интеграциявий платформаси билан интеграция қилинмоқда.\nШунингдек, судларни замонавий суд бинолари билан таъминлаш, суд мажлиси хоналарини зарурий техник воситалар, судлар фаолиятини ёритиб борувчи монитор ва таблолар билан жиҳозлаш ишлари изчил олиб борилмоқда.\nПрезидентимизнинг 2020 йил 3 сентябрда қабул қилинган «Суд ҳокимияти органлари фаолиятини рақамлаштириш чора-тадбирлари тўғрисида»ги қарори суд органлари фаолиятини рақамлаштириш ва соҳага замонавий ахборот технологияларини жорий қилиш бўйича амалга оширилаётган ислоҳотларнинг янги босқичини бошлаб берди. Қарорда белгиланган вазифаларнинг ижроси судлар фаолиятининг халқаро стандартлар ва ривожланган давлатлар илғор ютуқлари даражасида янада очиқ ҳамда шаффоф бўлишини таъминлайди.\nҚарор билан судлар фаолиятини рақамлаштириш бўйича 2021 йилнинг 1 январидан бошлаб, кейинги босқичларда амалга оширилиши лозим бўлган бир қатор устувор вазифа белгилаб берилди. Хусусан:\n– судлар фаолиятида «Адолат» ахборот тизимлари комплекси жорий этилади. Мазкур тизим орқали барча давлат ҳокимияти органлари, хўжалик бошқаруви органлари ва адвокатлар томонидан судларга даъво, ариза ва шикоятлар фақат электрон шаклда тақдим этилади ва бу билан судларда қоғоз шаклида иш юритишдан босқичма-босқич воз кечилади. Шунингдек, мазкур тизим афзалликлари орқали манфаатдор шахслар томонидан даъво, ариза ва шикоятларни кўриб чиқиш жараёнини онлайн тарзда кузатиб бориш, суд мажлиси иштирокчилари томонидан маълумотлар ва ҳужжатларни электрон шаклда юбориш, суд ҳужжатларини автоматлаштирилган равишда шакллантириш имконияти яратилади;\n– барча судларда суд мажлислари тарафларнинг илтимосномалари ва суд мажлисида раислик қилувчи судьянинг розилиги билан, аудиоёзувдан фойдаланган ҳолда, қайд этиб борилади ва суд мажлиси баённомалари ушбу тизимдан фойдаланган ҳолда шакллантирилади;\n– апелляция ва кассация инстанция судларида ишлар судьялар ўртасида автоматик равишда тақсимланади;\n– суд қарорлари тарафларга электрон тарзда, уларнинг илтимосномалари бўйича эса, қоғоз шаклида тақдим этилади;\n– фуқаролар ва тадбиркорлик субъектларига янада қулайлик яратиш мақсадида, 10 га яқин интерактив хизматлар кўрсатиш йўлга қўйилади;\n– мобил дастур орқали суд мажлисларида масофадан туриб, яъни суд биносига келмасдан видеоконференцалоқа режимида иштирок этиш имконияти яратилади;\n– суд ишлари давлат архивига электрон шаклда тақдим этилади;\n– суд мажлиси вақти ва жойи ҳақида суд мажлиси иштирокчилари SMS хабари орқали бепул хабардор этилади;\n– суд ахборот тизимлари 28 та давлат органлари ва ташкилотлари, Президент Виртуал қабулхонаси ва Бош вазирнинг Тадбиркорлик мурожаатларини кўриб чиқиш қабулхоналари ахборот тизимлари билан уланади.\nЯратиладиган мазкур имкониятлар суд мажлисида иштирок этувчи тарафларга қўшимча афзалликлар яратади. Суд биноларига келиб-кетиш учун сарфланадиган харажатларни камайтиради. Шунингдек, фуқароларнинг вақти тежалади ва судга мурожаат қилиш тартиби осонлашади.\nМурожаатчи — у хоҳ жисмоний ёки юридик шахс бўлсин, хоҳ давлат идораси вакили бўлсин — мурожаат қилиш учун навбатда турмайди, кимнидир кутиб қолмайди. Бу, ўз навбатида, мурожаатчилар турли эҳтимолий асаббузарликлар ва оворагарчиликларга учрамайди, деганидир.\nСудларда ишларни кўришда турли давлат органлари ёки нодавлат ташкилотлар билан маълумот алмашинувини қоғоз шаклида амалга оширишга барҳам берилади. Яъни иш юритиш янада соддалаштирилади.\nЭлектрон хизматлардан ва ахборот телекоммуникацияларидан кенг фойдаланиш соҳага доир процессуал муддатларга риоя этилишини тўла таъминлаб, иш юритиш юзасидан назорат олиб борилиши самарадорлигини оширади.\nСодда қилиб айтганда, судларга қилинган мурожаатни кўриб чиқиш учун тайинланган вақт, ишларнинг бошқа кунга қолдирилиши сабаблари, улар бўйича қабул қилинган суд қарорлари мазмуни, суд ҳужжатларининг ишда иштирок этувчи шахсларга юборилганлиги ва шу билан боғлиқ барча маълумотлар электрон базада яққол кўриниб туради.\nБундан ташқари ахборот тизимларининг жорий этилиши барча бўғиндаги судлар бўйича аниқ суд статистикасини юритиш, объектив ҳолатни реал вақт режимида ўрганиш ва тизимли таҳлилни амалга ошириш, шу билан бирга, кечиктириб бўлмайдиган ҳамда келгусида амалга оширилиши лозим бўлган вазифаларни белгилаб олиш имконини беради.\nНатижада судлар фаолиятига турли хил аралашувларга йўл қўйилмайди.\nҚонунийликни таъминлашга ва соҳада эҳтимолий коррупциянинг олдини олишга қўшимча кафолатлар яратилади.\nХулоса қилиб айтганда, Президентимизнинг суд ҳокимияти органлари фаолиятини рақамлаштириш бўйича қарорида белгилаб берилган вазифаларнинг амалга оширилиши судлар фаолиятида очиқлик ва шаффофликнинг янада таъминланишига хизмат қилади.\nШу билан бирга, бу янгиликлар судларга мурожаат қилиш, суд мажлисларида иштирок этиш ва суд ҳужжатларидан нусха олиш тартиби соддалаштирилишига олиб келади. Буларнинг барчаси, шубҳасиз, фуқароларнинг ортиқча овора бўлишининг олдини олади ва юртдошларимизнинг судларга бўлган ишончи ортишига замин яратади.\nХоразм вилоят маъмурий\nмехмонлар – 266


Аёлларнинг никоҳлари учун валий шартми? – .:: Xadicha.uz\nНикоҳ шариатимизда кўп тарғиб қилинадиган суннат амаллардандир. Бу иш икки никоҳланувчининг ўзаро розилиги билан амалга ошади. Лекин аёл киши ўзининг валийсининг рухсати билан никоҳ қуриши мақсадга мувофиқ. Шундай бўлсада никоҳда валийнинг шарт ёки шарт эмаслиги, валийнинг рухсатисиз никоҳ боғланиши ёки боғланмаслиги ҳақидаги шаръий ҳукмни билиб олиш лозим ва унинг аксини айтишга ҳаққимиз йўқ.\nБас, агар яна талоқ қилса, бундан кейин у аёл токи бошқа эрга тегиб чиқмагунча унга ҳалол бўлмас. Агар у ҳам талоқ қилса, гар Аллоҳнинг чегараларида туришга ишонсалар, бир-бирларига қайтсалар, гуноҳ бўлмас. (Бақара 230)\nУшбу ояти каримада Аллоҳ таоло “у аёл токи бошқа эрга тегиб чиқмагунча” деди, “Валийи тарафидан никоҳланмагунича” демади.\n“Қайси бир аёл ўзини валийидан ижозатсиз никоҳласа, унинг никоҳи ботилдир, ботилдир, ботилдир” ҳадиси оҳод хабар ҳисобланади. Бу оҳод хабарга амал қилинадиган бўлса, Қуръони каримда келган хоснинг ҳукми кўтарилиб кетади. Шунинг учун Қуръонда келган ҳукмга амал қилган ҳолда балоғатга етган қиз эрга тегишда ўзининг мустақил ҳуқуқига эга деб ҳукм қилинади.\nУшбу масалада ҳанафийларга шофеъийларнинг мутааххир уламолари ҳам мувофиқдирлар.\nБалоғатга етган қизнинг ўз валийсининг изнисиз никоҳланиши жоизлигига яна бир далил сифатида ҳанафий олимлар қуйидаги оятни келитирадилар:\n“Хотинларни талоқ қилганингизда, муддатлари охирига етганда, яхшилик билан ўзаро рози бўлишиб, эрларига қайта никоҳланишларини ман қилиб, қийинлаштирманг”. (Бақара 232)\nУшбу оятда ҳам Аллоҳ таоло “эрларига қайта никоҳланишларини ман қилиб, қийинлаштирманг”\nдеган. “Валийлари тарафидан қайта никоҳланишлари” демаган. Ушбу оятни ҳам оҳод ҳабар билан хослашнинг имкони йўқ. Яъни валий тарафидан никоҳланишлари сўзини билан хослаб бўлмайди. Оятнинг умумийлигига кўра амал қилинади.\nХулоса қилиб айтиш мумкинки, никоҳ валийнинг изни билан бўлиши бизнинг мазҳабимизга кўра никоҳнинг шартларига кирмайди. Валийнинг рухсатисиз никоҳ боғланаверади.


Boeing 737 дунёдаги энг кўп сотилувчи самолёт номини асосий рақобатчисига бой берди\nЖаҳон 03:12 / 20.11.2019 12241\nBoeing 737 самолёти дунёдаги энг кўп сотилувчи самолёт номини рақобатчи компания Airbus’нинг A320 самолётига бой берди. Бу ҳақда АҚШ компанияси ҳисоботига асосланиб Business Insider нашри хабар берди.\nТаъкидланишича, октябрь охирига келиб турли модификациядаги Boeing 737’га 15 минг 136 та буюртма, Airbus A320 қаторидаги моделларга 15 минг 193 та буюртма олинган. Airbus охирги йиллар давомида рақобатчисига етиб олишга уринган ва тавофут A320 neo модели тақдимотидан кейин айниқса қисқарган. Шунга қарамай, 2018 йил охирида A320 самолётлари Boeing 737’дан 400 та буюртма ортда қолган.\nМаълум қилинишича, Boeing учун бундай салбий вазият Boeing 737 MAX 8 самолётлари учраган икки ҳалокат билан боғланган. 2019 йил 10 март куни Эфиопияда Ethiopian Airlines авиакомпаниясининг ва 2018 йил 29 октябрда Индонезияда Lion Air авиакомпаниясининг Boeing 737 MAX 8 самолётлари қулаганди. Иккала авиаҳалокатда умумий ҳисобда 346 киши ҳалок бўлган. Шундай кейин кўплаб давлатлар хавфсизлик нуқтаи назаридан ушбу сериядаги самолётлардан фойдаланишни тўхтатган.\nШу билан бирга, Business Insider’нинг таъкидлашича, Boeing 737 моделларига буюртмалар сони янги йилдан ошиши кутилмоқда, чунки январгача ушбу самолётлар парвозига рухсат берадиган сертификат олиниши мумкин.


Мен англаган “кашфиёт” – Jurnalist\nR S2020-08-13T04:57:04+05:0013 Avgust, 2020|Ҳудудлардан янгиликлар|\nМарт ойи карантин бошланиши билан қишлоғимга келгандим. Роса ишлар йиғилиб қолган экан. Томорқани ағдардим, ариқ қазиб, сув уриб кетмасин учун уватларни кўтардим, жўяк олиб, экин-тикинларни экдим, молларга емиш учун чил беда экдим. Каттагина узум боғимиз бор, айтгандимми? Қишда ерга кўмилган токларни очдим, айри қоқиб, новдаларни кўтардим, ҳосили йўқ узум баргларни юлиб — хом нарт қилдим…\nЯна кунора яйловга чиқяпман, чўпонлар билан қишлоқ подасини боқамиз. Хуллас, чорвачиликнинг ҳам ҳадисини олиб, табиатдан роса завқланяпман. Бироз лоф қўшиброқ айтсам, шаҳарда юравериб, баҳору ёзнинг асл кўринишини, чиройини нақ эсимдан чиқарай, дебман…\nКеча подани тоғдан эндиргач, чўпонларнинг гурунггига қўшилиб қолибман. Уларга “соқийлик” қилдим. Аммо ишонсангиз, бу даврада ер ёрилмади — кириб кетмадим… “Қиттай-қиттай”дан кейин улар “тилга кирди”: “Менга қара, сен бола, ўзи ўзбек тили ва адабиёти университетида ўқирмидинг? Эй, нимани ўқияпсанлар гапир-чи, тилди аҳволини қарасанглар-чи, писта пўчоқча қадри қолмади-ку. Қаёққа қараяпсанлар- а?”…\nХуллас, майнинг “куч”и билан кўнглининг энг чуқур хилватларида сақлаб юрган гапларини тўкиб солишди. Улар гарчи чўпон бўлишса ҳам, тилимизга бефарқ эмас экан. Кўзига ёш олиб гапирди, дард, алам билан гапирдилар-е! Мен бўлсам уларни оддий чўпон-да, ниманиям тушунарди, деб ўзимча гердайиб, пўрим бўлиб юрган эканман…\nУйга қайтганимда, эрталабгача бедор ўтирдим, ўй-хаёллар уйқу бермади… Даладаги чўпонлар айрим “валломат”лар сингари илмий ишимни ёқласам, отнинг калласидек ойлик оламан, деган важ-корсон юзасидан диссертация ёзмайди. Ёки ўзбек тилида сўзларнинг неча бўғинлигини ҳисоблаш математика билан; товушларни турли оҳангда талаффуз қилиш физика билан; ҳарфларнинг организмдаги ҳосил бўлиш ўрни эса биология билан, анатомия билан чамбарчас боғлиқ… деб оддий ҳақиқатларни янгилик даражасига кўтариб, юксак мукофоту илмий даражага даъво қилишмайди. Биз каби адабиёт йўналишидаги одамлар умри давомида бирон марта дуч келмайдиган математикадаги тангенс-катангенсга, кимё-физикадаги етти ухлаб тушимизга ҳам кирмайдиган масала-ю ҳодисаларга ҳаётининг маълум қисмини беҳуда совургани каби, бугун кўп олимлар “қўшма ва эргаш гаплар”да қилган “кашфиёт”лари ўлароқ ўқувчиларнинг вақтини беҳуда ўғирлаяпти.\nЎйлаб қарасам, тоғу тош орасидаги ана шу оддий одамлар — чўпону деҳқонлар ҳеч қандай моддий манфаат ва иддаоларсиз ота-боболаридан мерос қолган шевани, сўзлашув услубини йўқотмаслик учун ҳаракат қиляпти, ёш авлоднинг онггига тилга бўлган муҳаббатни халқ достонлари ва ривоятлари билан сингдиряпти…\nМактаб даврим барча қишлоқ болалари сингари ўтган: қишда қаҳратон, газ масаласи муаммо, хоналар совуқ, йўл узоқ ва лойгарчилик бўлади — дам оламиз; баҳорда сой тўлиб сел келади — ёғингарчилик, унақа ҳавода мактабга етиб бориш амримаҳол; ёзда эса уч ойлик “қонуний” таътил — дам оламиз! Кузда янги ўқув йилига энди мослашиб, дарслар бошланганида яна қиличини яланғочлаб қиш келиб қолади… Яна дам!\nХудо кўрсатмасину, манови пандемия балоси даф бўлсинку-я, йўқса, “онлайн ўқиш” дегани ҳам — “почти” дарс эмас, дам экан!\nҲозир синфдошларимнинг ярми Россияда, русларнинг ишини қилиб, рўзғор тебратади. Хоҳ ишонинг, хоҳи йўқ, улар рус тилининг “пири” бўлиб кетишган-ей! Қўлига китоб ушламаган бўз йигитлар қўйиб берсангиз, ўрисгаям дарс беради. Ўзим ҳам она тилини университетга кириш учун марказдаги тайёрлов курсига қатнаб, бир йил ичида ўрганганман. Тушуняпсизми, бутун бошли мактаб дастурини бир йилда ўзлаштирганман. Яна унга қўшиб, тарих ва инглиз тилидан ҳам сабоқ олганман. Ўйлаб қоламан, она тили дарслигидаги бир-биридан мураккаб атамалару қонун-қоидалар билан ўқувчини чалғитгандан нима наф? Мен ўн йил мактабга қатнаб нимани ўқиб-ўргандим унда? Бу хаёллар менга тинчлик бермайди…\nҚишлоққа келиб англадимки, “Она тили ва адабиёт” дарси журналга “НБ” тушмаслик учун ўтиладиган устознинг зерикарли ва хоҳласак ҳам ақлимиз етмайдиган маърузалари, турли хил ғарбона “изм”ларнинг шарҳи эмас экан! Бу дарснинг мақсади, аввало, инсонда СЎЗга муҳаббат уйғотиш, кўнглига ўз она тилига меҳр туйғуларини солишдан иборат экан. Бу оддий ҳақиқат-ку, дейишингиз мумкин. Мен нодон уни қишлоққа келиб тушундим, чўпонлардан ўргандим! Буни амалга оширмасак, тил борасидаги тортишувлар ҳали узо-оқ давом этади…\nБир-икки марта “тилбузар”да шеър ўқиб чиққанимгами, билмадим, қишлоқдагилар мени шоир деб чақирадиган бўлибди. Ҳатто, айрим қўшни аёллар ўзи ёзган қораламаларини ҳам ўқиб бериб, фикримни сўрашди. Бу онда лолу ҳайрон эдим. Билсангиз, қишлоқ аёллари ҳам ташвишлардан ортиб, ич-этини тирнаб, тинчлик бермаётган туйғуларини қоғозга тўкиб соларкан. Ёзув-чизувлари баъзи шоирликка даъво қилаётганларнинг анча-мунчасидан тузук ҳам, ҳатто.\nТўғрисини айтсам, одам доим қишлоқни қўмсаб, уни соғиниб яшайди. Ишонаманки, сиздаям бу ҳолат юз берган. Айнан қишлоқ мени тетапоя қилиб, катта ҳаётга “учирма” қилганди. Шаҳарнинг текис ва равон кўчалари, ойдин кечаларини кўп санғидим. Кимларнинг даврасида бўлиб, бурун қурғур озгина кўтарилди ҳам. Карантин сабаб яна қишлоққа қайтдим ва илдизимни қайта топгандай бўлдим.


Ислом цивилизацияси маркази жамғармасининг маблағлари нималарга сарфланади? – Kommers.uz\nМолия\t13:40 | 18.12.21\nИслом цивилизацияси маркази жамғармасининг маблағлари нималарга сарфланади?\nЖамғарма тўғрисидаги низом тасдиқланди.\nФото: Президент матубот хизмати\nҲукумат қарори билан Ўзбекистон Вазирлар Маҳкамаси ҳузуридаги Ўзбекистондаги Ислом цивилизацияси марказини ривожлантириш жамғармаси тўғрисидаги низом тасдиқланди. Бу ҳақда Адлия вазирлигининг «Ҳуқуқий ахборот» канали ёзмоқда.\nМаблағлар қуйидагилар учун сарфланади:\nилмий адабиётларни яратиш, чоп этиш, ноёб асарлар сотиб олиш орқали Марказ китоб фондини кенгайтириш;\nилмий тадқиқотларга кўмаклашиш, тадқиқот учун грант ажратиш;\nижтимоий, илмий, маънавий ва маърифий тадбирлар ташкил қилиш;\nкадрларни тайёрлаш, қайта тайёрлаш, конференция, семинарлар ўтказиш;\nмультимедиа ва тармоқ қурилмалари ҳамда дастурий таъминотларни харид қилиш.\nАввалроқ Ўзбекистондаги 100 дан ортиқ туманнинг «Фуқаролар ташаббуси жамғармаси»га бюджетдан қўшимча маблағ ажратилиши ҳақида хабар берилганди.


Савдо бўйича музокаралар натижасиз якунланди\nГлобал савдони либераллаштириш юзасидан Женевада ўтказилган тўққиз кунлик музокаралар натижасиз якунланди.\nБу ҳақда Жаҳон савдо ташкилоти раҳбари Паскаль Лами маълум қилди.\nХабарларга кўра, музокараларда иштирок этган АҚШ ва Ҳиндистон вакиллари қишлоқ ҳўжалиги маҳсулотларига нарх белгилаш борасида бир тўхтамга кела олмаган. Глобал савдони либераллаштириш борасидаги музокаралар эса 2001 йилдан буён давом эттирилиб келмоқда. Жаҳоннинг ривожланган ва ривожланаётган мамлакатлари ўртасида мавжуд келишмовчилик туфайли бу музокараларда бирор натижага эришилгани йўқ.


Ўзбекистонда илк маротаба 4К форматда фильм суратга олинди\n11:09 / 21.12.2015\nЎзбек киноси тарихида илк маротаба замонавий 4К форматда фильм суратга олинди. “Ўзбеккино” Миллий агентлиги буюртмаси асосида режиссёр Рустам Саъдиев томонидан суратга олинган “Барон” фильмига айни пайтда Magic Pro Production студиясида ранглар жилоси билан сайқал берилмоқда.\nРежиссёрнинг Kun.uz мухбирига маълум қилишича, жаҳон стандартларига жавоб берувчи мазкур картина IMAX кинозалларида ҳам намойиш этишга мўлжалланган ҳолда суратга олинди. Тасвирга олиш ишлари 2015 йил май ойларида бошланган бўлиб, сентябрь ойида овозлаштириш ишларига етиб келинди.\nБугунги кунда фильмни рус ва инглиз тилларига ўгириш ишлари ҳам жадаллик билан олиб борилмоқда. “Барон” премьераси 2016 йилнинг бошида бўлиб ўтиши режалаштирилган.\nЭслатиб ўтамиз, мазкур картинада "Кариб денгизи қароқчилари", "Муқаддас замин" каби Голливуд фильмларидаги иштироки орқали танилган актёр Гассан Массуд бош ролни ижро этиш учун таклиф этилган.\nРежиссёр Рустам Саъдиев билан бўлиб ўтган интервьюнинг тўлиқ матни яқин соатларда эътиборингизга ҳавола этилади.


“Ўрда” ҳашар йўли билан обод бўлади » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » “Ўрда” ҳашар йўли билан обод бўлади\nАйни вақтда Жиззах шаҳридаги “Ўрда” истироҳат боғида кенг кўламли қурилиш ва ободонлаштириш ишлари амалга оширилмоқда. Тез орада бу жой вилоятимиздаги энг кўркам кўнгилочар гўшалардан бирига айланиши билдирилаётир.\n35 гектардан ошиқ майдонга эга “Ўрда” истироҳат боғи анча йиллар илгари Жиззах шаҳри аҳолиси дам оладиган сўлим гўшалардан бири эди. Кейинчалик боғ эътибордан четда қолди, дарахтлар қурий бошлади, мавжуд иншоотлар ташландиқ ҳолатга келиб қолди. Натижада ҳудудда ноқонуний бинолар қурила бошланди, бу ердан яйлов ёки чиқиндихона сифатида фойдаланиш ҳолатлари кузатилди.\nШундан сўнг “Ўрда”ни ҳашар йўли билан тиклаш чоралари кўрилди. Аммо мазкур тадбир кутилган самарани бермади. Ниҳоят жорий йилнинг июль ойида ушбу ҳудудни аниқ молиявий манбалар ҳисобидан ҳақиқий маънода кўнгилочар жойга айлантиришга киришилди. Аниқроғи, бу ишга маҳаллий бюджет ҳисобидан 30 миллиард сўм, тадбиркорлар томонидан 40 миллиард сўм йўналтирилиши кўзда тутилаяпти.\nБу маблағлар эвазига кутубхона, ахборот технологиялари маркази, амфитеатр, спорт иншоотлари, мини футбол майдони, 8 та мусиқий, 5 та оддий фаввора, музқамоқ ва салқин ичимликлар шохобчалари, емакхоналар, соғломлаштириш муассасалари, тантаналар мажмуаси фаолияти йўлга қўйилади. Шунингдек бу ерда болалар учун турли атрракционлар хизмат кўрсата бошлайди.\nЯхши маълумки, “Ўрда” 1916 йилда юз берган Жиззах қўзғолонига алоқадор. Шу маънода, бу ерда “Шаҳидлар” монументи юзага келтирилмоқда. Бундан ташқари “Ўрда”га келганлар Ўзбекистон Республикаси Қуролли Кучлари тизимида фойдаланилган ҳарбий техника ва яроғлар билан яқиндан танишиш имконига эга бўлишади. Ҳудудда ҳарбий ватанпарварлик парки юзага келтирилади.\nИншоотларни барпо этишда 24 хилдаги 2 мингдан зиёд кўп йиллик манзарали дарахтларни сақлаб қолишга ҳаракат қилинмоқда. Куз ойларида яна 5 мингта кўчат экиш кўзда тутилган. Айтганча, ҳудудда жамоат хавфсизлигини юқори даражада таъминлаш чоралари кўрилади. Яъни, видеокузатув камералари ўрнатилиб, ички ишлар ҳамда Миллий гвардия ходимларининг узлуксиз патруллиги ташкил этилади. Худди шундай, бу ерда учинчи сектор штаби раҳбари — Жиззах шаҳар ички ишлар органлари фаолиятни мувофиқлаштириш бошқармаси бошлиғининг фуқаролар билан мулоқот ўтказиши учун зарурий шароитлар яратилади.\n“Ўрда” истироҳат боғидаги қурилиш, реконструкция ва ободонлаштириш ишларини жорий йилнинг октябрь ойида якунлаш режалаштирилган. Шу мақсадда 300 ошиқ ишчи, талабга кўра 10 тадан 20 тагача қурилиш техникалари жалб этилаётир.


Ўзбекистон Президенти сайлови жараёнларини ёритиш учун қандай ҳужжат талаб қилинади? » Ўзбекистон янгиликлари – Zamin.uz\n, 07 2021, 22:40\n24 окт, 01:03 784 Жамият\nБу унинг аккредитациядан ўтганлиги тўғрисидаги гувоҳномадир. Яъни, “Сайлов кампанияси даврида оммавий ахборот воситалари вакилларини аккредитациядан ўтказиш тартиби тўғрисида низом”га кўра, сайловни ёритувчи ОАВ вакиллари — Марказий сайлов комиссияси томонидан аккредитациядан ўтказилади ва махсус гувоҳнома берилади.\nСайловларда «кузатувчилар» қандай ҳуқуқларга эга? 27 ноя, 16:26\nРоссиялик журналистлар сайловни ёритиш учун Ўзбекистонга етиб келди 29 ноя, 21:52\nЎзбекистон Президентлигига сайловни ёритувчи журналистларни аккредитациядан ўтказиш бошланди 10 сен, 03:12\nЎзбекистон президенти сайловлари 2015 йил 29 мартда ўтказилади 26 дек, 14:27


Фаолият » Страница 16 » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Страница 16\nКоронавирус пандемияси бутун дунёни ташвишга солмоқда. Айни пайтда юртимиздан карантин даври. Мана шундай синовли кунларда инсонлар ҳамжиҳат бўлишлари, бир-бирини қўллаб-қувватлашлари, уйдан чиқмасдан, гигиена қоидаларига қатъий риоя этишлари лозим.\nХусусан, Департаментнинг Хазорасп туман бўлими ва туман прокуратураси ва хокимлиги томонидан деҳқон бозоридан узоқ масофада жойлашган 5 та маҳаллада арзон ва сифатли озик-овқат махсулотларининг кўчма савдо бозори ташкил этилди.\nБу каби кўчма савдо дўконлари, турғун савдо бозорлари прокуратура органлари томонидан вилоятнинг барча ҳудудларида ташкил этилмоқда.\nКоронавирус инфекцияси ҳақидаги ёлғон хабарлар айрим юртдошларимизнинг нарх-наво билан боғлиқ ўринсиз хавотирига сабаб бўлмоқда.\nХабарингиз бор, бозорларда, йирик савдо марказларида нарх-навонинг асоссиз оширилишининг олдини олиш мақсадида мунтазам равишда давлат солиқ идоралари томонидан тарғибот тадбирлари ўтказилмоқда.\nХоразм вилояти Марказий деҳқон бозорида озиқ-овқат ва қишлоқ хўжалиги маҳсулотларининг нархлари ўрганилди.\nМарказий деҳқон бозорида тўкин-сочинлик, расталарда маҳсулотлар етарли.\nҲеч қандай тиқилинч, навбатлар мавжуд эмас. Картошка 3500-4000 сўм, пиёз 3000-3500 сўм, гўшт 38000-42000 сўм, ўсимлик ёғи 1 литри 10000-11000 сўмдан сотилмоқда. Бемалол кириб харид қилишингиз мумкин.\n“Тўмарис Нур” гипермаркети\nБу ерда ҳам харидорлар жуда кам, лекин мева-сабзавотлар, турли хил кўкатлар ва бошқа озиқ-овқат маҳсулотлари савдо пештахталарини тўлдириб турибди. Нарх-наво ҳам барқарор.\nМамлакатимизда озиқ-овқат ва қишлоқ хўжалиги маҳсулотлари захираси етарли даражада.\nЮқоридаги ҳолатлар ҳам буни тасдиқлаб турибди. Биздан биргина талаб - коронавирус пандемиясидан ваҳимага тушмасдан, карантин қоидаларига қатъий риоя қилиш!!!


Жорж Клуни ва унинг рафиқаси Клинтонни қўллаб-қувватлашмоқда\n12:11 / 22.03.2016\nМашҳур америкалик актёр Жорж Клуни ва унинг рафиқаси Амаль 21 март куни махсус лоторея ўйинини ташкил этишди.\nҒолиб апрель ойида уларнинг Лос-Анжелесдаги уйида меҳмон бўлиш имконига эга бўлади. Ўйинда иштирок этиш учун рўйхатдан ўтиш кифоя, лекин ғоя муаллифлари ҳеч бўлмаса 5 доллар тўлов амалга оширишни сўрашади.\nУшбу акция Демократик партиядан президентликка даъвогар Ҳиллари Клинтонни қўллаб-қувватлаш учун ташкил этилди. Лоторея ўйинидаги барча маблағлар Клинтоннинг сайлов жамғармасига келиб тушади.\n“Амаль ва мен Ҳиллари билан биргаликда 16 апрель куни Лос-Анжелесдаги уйимизда йиғиламиз ва уйимизда Сизни ҳам кўриш биз учун шараф, - дейди Клуни ҳозир ижтимоий тармоқларда тарғиб қилинаётган лотореяни реклама қилар экан. – Яхши янгилик шундаки, овқатни мен пиширмайман”.\nКлинтон жамғармасига қатнашчилар минамал – 5-10 доллардан то бундай кўринишдаги ўтказмалар учун максимал бўлган 2,7 минг долларгача тўлашлари мумкин. Ташкилотчиларнинг ваъдасига биноан, ғолиб Клуни ва унинг рафиқаси билан суҳбатлашиши, уларнинг уйини томоша қилиши ва АҚШ президентлигига номзоднинг шахсан ўзи билан учрашиши мумкин бўлади.\nАгар Клуни ёки Клинтоннинг мухлислари омадга умид қилишни истамасалар, ушбу “кеча”да иштирок этишнинг кафолатли йўли ҳам мавжуд. Актёр 16 апрель куни ўз уйида, шунингдек, Сан-Францискода ҳам шу каби маросим ўтказмоқчи. Бундай шоҳона кечки овқатнинг нархи 33,4 минг доллар. Таклиф этилганлар орасида режиссёр Стивен Спилберг, актриса Кейт Кэпшоу, британиялик қўшиқчи Шерил ва бошқа Демократик партияни қўллаб-қувватловчи машҳурлар бор.\nКлинтон сайлов жамғармаси маълумотига кўра, ҳозиргача миллиондан ортиқ америкаликлар пул ўтказганлар.\n2012 йили Жорж Клуни Барак Обамани қайта сайлаш кампаниясига маблағ тўплаш учун шундай тадбир ўтказиб, 15 миллион доллар пул йиғишга муваффақ бўлган эди.


Соғлом турмуш тарзини таъминлаш ва барча ёшдаги кишиларнинг фаровонлигига кўмаклашиш масаласи муҳокама қилинди\nБугун Тошкент шаҳрида Барқарор ривожланиш мақсадлари ҳафталиги бошланди. Ҳафталик доирасида Олий Мажлис палаталари қўмиталари томонидан барқарор ривожланиш соҳасидаги барча миллий мақсадлар бўйича туркум давра суҳбатлари ўтказилади. Ушбу тадбирларда маҳаллий ҳамда хорижлик экспертлар маъруза, таклиф ва тавсиялар билан иштирок этади.\nШундан келиб чиқиб, Олий Мажлис Қонунчилик палатаси Фуқароларнинг соғлиғини сақлаш масалалари қўмитаси томонидан “Соғлом турмуш тарзини таъминлаш ва барча ёшдаги кишиларнинг фаровонлигига кўмаклашиш” мавзусида давра суҳбати ўтказилди.\nУнда иштирок этган Олий Мажлис Қонунчилик палатаси депутатлари, Бутунжаҳон соғлиқни сақлаш ташкилотининг Ўзбекистондаги ваколатхонаси раҳбари, эксперт ва мутахассислар мулоқот мавзусидан келиб чиқиб, мамлакатимизда аҳоли саломатлигини таъминлаш, инсон омили ва унинг соғлиғини муҳофаза қилишга қаратилаётган давлат даражасидаги юксак эътиборни юқори баҳоладилар.\nҚайд этилганидек, барқарор ривожланиш соҳасидаги 3-мақсад сифатида “Соғлом турмуш тарзини таъминлаш ва барча ёшдаги кишиларнинг фаровонлигига кўмаклашиш” белгиланган. Ушбу мақсадининг ўзи 10 та долзарб йўналишни қамраб олган. Хусусан 2030 йилга бориб оналар ўлими кўрсаткичини учдан бир бараварга тушириш, янги туғилган чақалоқ ва беш ёшгача бўлган гўдакларнинг нобуд бўлишини икки баробарга камайтириш, вирусли гепатит ва бир қатор бошқа касалликларни бартараф этиш устувор вазифалар сирасига киради.\nДавра суҳбатида мавзуга оид масалаларда хориж тажрибалари ва эришилган ютуқлар ҳақида батафсил ахборотлар эшитилди. Тадбирда Ўзбекистонда оналар ва болаларнинг репродуктив саломатлигини муҳофаза қилиш борасида амалга оширилаётган ишлар таҳлилига кўпроқ урғу берилди.\nТаъкидланганидек, ўтган икки йил давомида соҳага оид 5 та норматив ҳужжат қабул қилинди ҳамда ижроси назоратга олинди. Бугунги кунда юртимизнинг барча ҳудудларида аёлларнинг умумий сони 16,8 млн. нафардан ортиқ бўлиб, улардан туғиш ёшидагилари 8,9 млн. нафарни умумий аҳоли сонининг 26,9 фоизини ташкил қилади. Уларга 227 та туғруқ муассасалари томонидан тиббий хизмат кўрсатиб келинмоқда.\nШунингдек, гўдаклар орасида ногиронликни эрта аниқлаш, уларнинг олдини олиш, фертил ёшдаги аёллар ва қизлар саломатлигини яхшилаш мақсадида Республика, вилоят миқёсида неонатал хирургия, болалар кардиожарроҳлик, қизлар гинекологияси ҳамда каминвазив (лапароскопик) гинекология ҳамда Болалар миллий тиббиёт маркази бўлимлари ташкил этилди. Биргина мисол, 2016 йилда 300 нафар болаларда кардиожарроҳлик амалиёти ўтказилган бўлса, 2020 йил якунида ушбу кўрсатгич 2800 нафарни ташкил этди. Бу эса, соҳада амалга оширилаётган ислоҳотларнинг натижасидир.\nДавра суҳбатида соғлом турмуш тарзини таъминлаш ва барча ёшдаги кишиларнинг фаровонлигига кўмаклашиш вазифаларининг ижроси юзасидан қўмитанинг тегишли қарори қабул қилинди.


Ўзбекистонда ҳаво ҳарорати +25 даражагача кўтарилиши кутилмоқда. World News in Uzbek — все новости (вчера, сегодня, сейчас) от 123ru.net\nWorld News in Uzbek » 30.10.2020 » Ўзбекистонда ҳаво ҳарорати +25 даражагача кўтарилиши кутилмоқда\nЎзгидромет республикада дам олиш кунлари кутилаётган об-ҳаво ҳақида маълумот берди.\nЎзгидромет хабарига кўра, 30 октябрдан мамлакат ҳудудига Эрон томондан иссиқ ҳаво киришни бошлайди. Республика бўйича барча жойларда об-ҳаво очиқ бўлади, кучсиз шамол эсади.\nКуннинг ўртасига келиб ҳарорат +15...+18 даражагача, жанубий ҳудудларда +23 даражагача кўтарилади.\nДам олиш кунлари республикага Эрондан иссиқ ҳавонинг кириши давом этади. Тунги совуқ фақат мамлакатнинг айрим тоғли ва баланд тоғли ҳудудларида сақланиб туради.\nҲарорат кечаси +2...+7 даража атрофида, кундузи +17...+22 даража бўлиши кутилмоқда. Жанубий туманларда ҳаво +25 даражага бўлади.\nПрокурор осудил работу мэра Владивостока по устранению последствий циклона


Ўзбекистон 15:18 / 13.02.2018 35413\n2018 йилги Давлат дастурида Тошкент шаҳри ва Тошкент вилоятида прописка соҳасида бир қатор енгилликлар кўзда тутилган. Энг кутилаётгани - паспортида тегишли муҳрга эга бўлмаган шахслар учун иккиламчи бозорда кўчмас мулкни сотиб олиш имкониятидир. Нархлар «осмонга» кўтарилиб кетадими ва давлат қандай чоралар кўриши мумкин? Norma.uz бу ҳақда мақола эълон қилди.\nБиринчидан, «Тошкент шаҳри ва Тошкент вилоятида пропискаси бўлмаган шахслар томонидан кўчмас мулк сотиб олиш бўйича мавжуд талабларни соддалаштириш» режалаштирилган. Яъни, гап янги уй сотиб олиш учун шарт-шароитлар ҳақида кетмоқда.\nҲозирда талаблар қуйидагилардир:\nЯнги қурилган уй мақоми - фойдаланишга топширилгандан бошлаб 3 йилдан кўп бўлмаган муддатга эга бино, иншоот, турар-жой биноси билан шартномалар рухсат берилган. Шу билан бирга, кўчмас мулкка эгалик қилиш ҳуқуқи туман (шаҳар) ҳокимининг қарорига биноан, тугалланган қурилиш лойиҳасини қабул қилиш комиссиясининг актини тасдиқлаш тўғрисидаги қарори асосида юзага келади. Шартнома фақат қурувчи билан тузилиши мумкин. Қурувчи назарий жиҳатдан қурилишнинг дастлабки босқичида бошқа шаҳарлардан бўлган харидорлардан пул ололмайди;\nкўчмас мулкнинг юқори даражадаги қиймати - 2500 ЭКИҲлик энг кам келишувлар миқдори паст нархларда арзон уй-жой қурилишига тўсқинлик қилади. Маъмурий тақиқлар туфайли бозор баҳоси механизми фақат нарх ошиш йўналишида ишлайди;\nсотиб олишда оширилган давлат божи – келишув миқдорининг 5 фоизи қўшимча тўсиқ ҳисобланади;\n3 йил ичида қайта сотилганда оширилган давлат божи - 400 ЭКИҲ прописка олиш учун спекулятив операцияларнинг олдини олиб туради, бироқ бозордан мулкни 3 йил муддатга чиқаради;\nҲисоб-китоб қилишнинг ноқулай шакли – банк орқали пул маблағларини киритиш йўли билан. Ушбу тўлов усули фақат юридик шахсларга тўловлар учун мос келади. Хусусий уйларни қуриш билан шуғулланадиган камдан-кам жисмоний шахслар бундай операция билан боғлиқ бўлган ортиқча ишларга рози бўлади. Натижада, прописка бўлмаган одамлар хусусий уйлар эмас, балки фақат квартира сотиб олишади.\nЮқорида айтиб ўтилганларни сарҳисоб қиладиган бўлсак, пропискаси бўлмаган шахслар янги қурилган биноларда уй-жой сотиб олиш учун камида 2 625 ЭКИҲ сарфлайди. Бу 452 миллион 130 минг сўм ёки 55 200 АҚШ долларидир.\nҲужжат ишлаб чиқувчилари белгиланган талабларни қайта кўриб чиқишлари керак.\nИккинчидан, «Тошкент шаҳри ва Тошкент вилоятида кўчмас мулкни иккиламчи бозорда пропискаси йўқ шахслар томонидан сотиб олинишига чекловларни асосланмаган спекуляцияларнинг олдини олиш бўйича чоралар қабул қилиш билан олиб ташлаш» таклиф қилинган.\nБундай чоралар остида давлат томонидан иқтисодиётни бошқаришда қўлланиладиган воситаларнинг бутун мажмуини тушуниш мумкин. Бир нарса аниқ - кўчмас мулк нархининг ўсиши босиб турилади.\nИқтисодий дастаклар бор – қурилаётган объектларни арзонлаштириш ва уларнинг сонини кўпайтириш. Президентнинг Олий Мажлисга йўллаган мурожаатидан маълумки, 2018 йилда арзон уй-жой қурилиши суръати 1,5 баробарга ортади.\nБундан ташқари, давлат янги уй-жойларга бўлган талабни рағбатлантиради (шу жумладан кредитлар ва солиқ имтиёзлари билан), чунки у жалб этилган маблағлар ҳисобига қурилади ва лойиҳанинг муваффақияти учун сотилиши керак. Натижада эскирган квартирани эмас, балки янги уйни сотиб олиш анча жозибадор бўлади.\nҲеч ким маъмурий дастакларни бекор қилгани йўқ. Масалан, янги бинолар билан битимлар каби бир хил ёки ўхшаш қонуний талабларни жорий этиш.\nБизнинг фикримизча, энг мақбул қарор, оширилган давлат божини жорий қилишдир. Уни янги қурилган биноларни харид қилишда олинувчи ҳажмга тенглаштиришади (келишувдан 5 фоиз, лекин камида 125 ЭКИҲ – 21 млн 530 минг сўм). Бу асосий ва иккиламчи бозорда тенг рақобат шароитларини яратишнинг энг оддий варианти.\nДавлат божининг аср миқдори 125 ЭКИҲдан юқори бўлиши мумкинлиги сабабли, Тошкент шаҳри ва Тошкент вилоятида пропискаси бўлмаган жисмоний шахслар иштирокидаги ҳисоб-китоблар фақат банк орқали амалга оширилиши мумкин. Акс ҳолда, давлат божининг тўланишини назорат қилиш осон бўлмайди.\nБундай божнинг яна бир бошқа сабаби - кўчмас мулкнинг бозор қийматини мустақил баҳолашнинг жорий этилиши. Агарда бож келишувлар суммасидан фоизларда белгиланадиган бўлса, қиймат аниқ ёзиб қўйилиши керак.\nКўриниб турибдики, худди янги қурилган бинолар каби сотиб олинганидан кейин 3 йиллик давр жорий этилади, унинг давомида кўчмас мулкни бегоналаштириш учун 400 ЭКИҲлик йиғим олинади.\nЎзгартиришлар ҳали қабул қилинмади.\nШу билан бирга, иккиламчи бозорда, хусусан, февраль ойининг бошидан буён уй-жойлар ва квартиралар баҳосининг ўсиши кузатилмоқда.\nТаъкидлаб айтиш керак, бу ҳали лойиҳа ва қарор чиққунча вазият яна ўзгариши мумкин.\n23:01 / 13.07.2018 71451\n18:13 / 13.07.2018 15124\n11:20 / 13.07.2018 68356\n15:40 / 10.07.2018 143515


12 апрел 2021, Тошкент вақти: 21:24\n1 май кунги Сардобадаги техноген фалокат оқибатида Солин қишлоғидаги аксар уйлар қулаб тушган.\n6-7 июль кунлари 100 га яқин ИИБ ходими¸ хусусан¸ омончилар ҳамроҳлигида Ҳақиқат МФЙни ҳудудидаги Солин қишлоғига келган Сирдарë вилояти Мирзаобод тумани ҳокими Ҳамид Абдуллаев¸ қишлоқдаги саккизта ҳовли ўрнида тикланган пойдевор устига бульдозер солдирди.\n1 май куни Сардоба сув омбори тўғони бузилиши ортидан бу қишлоқдаги 62 та ҳовлини бутунлай сув ювиб кетган ва уй эгалари берилган 40 миллион сўмлик товон пулига вайрон бўлган уйи ўрнида қурилиш бошлаган эди.\nАввалига бундай қурилишга рухсат берган туман ҳокимлиги¸ сўнгра Тошкентдан келган “бош план”ни рўкач қилиб¸ ҳар бирида камида 25-30 сотихдан каттароқ томорқа ва боғи бўлган бу оилаларни чўл ҳудудидаги бўш жойларга кўчишга мажбурлашга ўтган.\n6-7 июль кунлари янги қурилишини ҳимоя қилишга уринган солинликлар омончилар томонидан махсус автобусларга қамаб қўйилган ва ҳовлиси ўрнида кўтарилган фундамент бузиб ташлангандан кейингина қўйиб юборилган.\nБундай босимга чидай олмасдан уч киши воқеа жойида ҳушидан кетган ва уларга "Тез ëрдам" чақиртирилган.\nОзодлик боғланган Мирзаобод туман ҳокимлиги мулозимлари¸ бу жараëнни “Тошкентдан берилган буйруқ” ижроси сифатида тақдим этди.\nҲокимнинг халқ билан “мулоқоти”\nМирзаобод туман ҳокими Ҳамид Абдуллаев 6 июль куни тушдан кейинги соат тўртларда¸ гувоҳларнинг Озодликка айтишича¸ Солин қишлоғидаги 62 уйда яшовчилар билан учрашган.\nМахсус автобус ва юзга яқин ИИБ хизматчиси ҳамроҳлигида келган ҳоким¸ Озодликка юборилган видеодан кўрилишича¸ аввалига тўпланганларни ажратилган янги ерга ўз ихтиëри билан бориш ва қурилишни ўша жойда қилишга кўндиришга уринади.\n“Бу ер давлатнинг ери. Ҳужжатда (кадастр назарда тутилмоқда -таҳр.) ҳам ернинг усти сизники¸ ер ости ва ернинг ўзи давлатники. Давлат ҳам сизларга ëмонлик қилмоқчи эмас. Бу ерда парк бўлса¸ маданиятга сал интилади¸ деяпти. Бу ердаги ҳамма нарса (қурилишга олинган нарсаларни кўрсатиб)ни бизнинг ҳисобимиздан айтган жойларингга ташиб берамиз. Фақат тезроқ бориб ўзларингнинг ерларингга эгалик қилинглар. Ҳаммасига қозиқ қоқилган. 35 гектар ер бор¸ ҳаммага етадиган ер бор хуллас”.\nВидеода гапини бўлмасдан эшитган одамларга қарата ҳоким “ундай десанглар ҳам¸ бундай десанглар ҳам қарор шу¸ чунки бош план тасдиқлаб бўлинган¸гапирганларинг билан буни ўзгартириб бўлмайди¸ давлатнинг йўлига юринглар”¸ дейди ва уларни “ўжарлик билан узоққа бориб бўлмаслигидан” огоҳлантиради.\n“Халқ билан ҳисоблашишим шарт эмас!”\nОзодликка юборилган видеода¸ ҳоким солинликларга қарата қилган монологини тугатар-тугатмас йиғилганлардан бири¸ “ҳоким бова¸ халқнинг розилигини олдингизми?” деб луқма ташлайди.\nБу саволга Абдуллаев “халқнинг розилигини олишим шарт эмас” деб жавоб қайтаргани учрашувни эҳтиросли тортишувга айлантириб юборади.\nТўпланганлар ҳокимга президентнинг ҳокимлардан одамларнинг ҳовли-жойини бузиш ҳақида қарор чиқариш ваколатини олгани¸ бузиш фақат суд қарори билан бўлиши кераклигини эслатиши ортидан ҳоким “ҳаммангни қонун олдида жавобгар қилдираман” деган пўписага ўтади.\nМирзиëев ҳокимлар ваколатини қайта кўриб чиқишни топширди (ВИДЕО)\nБу кескинлик кекса боғбоннинг “500 туп анорим ва 250 та теракзор боғим бор¸ мени бу ердан ўлдириб чиқарасан”¸ деганидан сўнг янада кучаяди¸ кўп ўтмай аëллар билан бақир-чақир бошланиб кетади.\nУчрашув иштирокчиларининг айтишича¸ 62 та уй эгаси ҳоким таклифини қабул қилмаслигини¸ ҳоким эса¸ улар эътирози қабул қилинмаслигини айтиб туриб олганидан сўнг¸ давлат вакиллари куч ишлатишга ўтган.\n“Уйи ўрнида тикланган пойдеворни ҳимоя қилишга уринган аëлларни омончилар икки қанотидан ушлаб¸ панжарали автобусга тиқиб қўйишди ва худди маймунни қафасда ушлагандек¸ то қурилишини бульдозер вайрон қилмагунча¸ қамаб туришди. Кейин қўйворишди”.\nГувоҳларнинг айтишича¸ бундай зўравонлик оқибатида аëллардан иккитаси ҳушдан кетиб йиқилган¸ яна бир кекса эркакнинг аҳволи ëмонлашган ва “Тез ëрдам” чақиртирилган.\nОзодликка тақдим этилган видеолардан бирида¸”Тез ëрдам” машинаси ва сўрида узала тушиб ëтган ҳушсиз аëлга тиббий ëрдам кўрсатилаëтгани акс этган.\nОзодлик боғланган солинликларнинг айтишича¸ қурилиши бошланган ҳовлиларни бульдозер билан текислаш 7 июль куни ҳам давом этган.\n“Яна ҳокимнинг ўзи ИИБ бошлиғи¸ омончилар¸ тумандаги ҳамма участковойлар билан тепасида турди. Жами саккизта уйда бошланган қурилишни бузиб кетишди. Кечагидай¸ қаршилик қилганларни қафас-автобусда ушлаб туриб¸ бузиб бўлгандан кейин қўйворишди. Видеога олмоқчи бўлганларни ушлаб¸ телефонини олиб қўйишди. Ким видео чиқарса¸ жазолаймиз¸ деб қўрқитишди”¸ деди 7 июль куни Озодлик гаплашган солинликлардан бири.\nСолинликлар нега ҳоким таклифига кўнмаяпти?\nСирдарë вилояти Мирзаобод тумани Ҳақиқат МФЙдаги Солин қишлоғи 1 май куни Сардоба сув омборида содир бўлган техноген фалокат оқибатида бутунлай вайрон бўлган. Бу қишлоқда¸ аксарияти лойдан қурилган уйларни сув бутунлай ювиб кетган.\nҲар бирида 8-15 хонагача уйи бўлган бу ҳовли эгалари¸ 30 сотихдан кўпроқ томорқасида деҳқончилик ва чорвачилик қилиб¸ рўзғор тебратиб келган.\nСардоба фалокати оқибатларини бартараф этиш бўйича тузилган ҳукумат қарори билан солинликларга ҳам айни МФЙ ҳудудида қуриладиган кўп қаватли уйдан 3 хонали квартира¸ 40 миллион сўм товон пули ва 10 миллион сўмлик Артел маиший техникасига сертификат берилган.\nРасмийлар иддаосича¸ бу ҳудудни қайта қуриш режасига мувофиқ¸ Солин қишлоғидаги 62 та ҳовли ва томорқа ери ҳокимлик ихтиëрига ўтказилиб¸ 70-йиллардан бери бу ерда боғ ва экинзорга айлантирган солинликларга чўл ҳудудидан ер берилиши керак. Аҳоли 50 йил парваришлаган бу ҳовли-жойлар ўрнида¸ расмийлар рўкач қилаëтган "бош план"га мувофиқ¸ Экопарк ва қовун бозори қурилиши белгиланган.\n6 июль кунги учрашув видеосида Мирзаобод туман ҳокими “ҳаммага ери қанча бўлса¸ шунча ер бераман” дейди. Аммо солинликлар¸ бу ваъданинг яна бир алдов эканини айтмоқда.\n“Одамларни кўндириш учун шундай деяпти оғизда. Баъзиларнинг 50 сотихгача экинзори¸ боғи бор. Кўнганидан кейин¸ оқариб ëтган чўлдан 4 сотих ер беряпти. Кўнсанг шу¸ кўнмасанг катта кўча деяпти. Ундан ортиғига кадастр бермаяпти. Бераëтган ерида на сув бор¸ на йўл бор. Қип-қизил чўл. Ҳокимиятдагиларнинг ҳамма гапи ëлғонлигини билганимиздан¸ ўз еримиздан бошқа жой керакмас¸ деяпмиз. Лекин давлат машинасини устимизга ташлаганидан кейин¸ халқ қўрқиб қолди. Президент адолат дейди¸ шуми адолати?”¸ дейди ҳовлиси ўрнида тиклаган янги қурилиши бульдозер қаршисида қолганлардан яна бири.\nЯна бир суҳбатдош эса¸ сув тошқини ўзи ва ўғиллари учун қурган қарийб 15 хонали ҳовли-жойини вайрон қилгани¸ 9 кишилик оилага 3 хонали дом бериш¸ “бориб турган инсофсизлик” эканини таъкидлади.\nҚишлоқ аҳли ҳокимиятнинг бундай "таклифи"га ўтган ой ҳам кўнмаслигини билдирган эди.\nОзодлик 6-7 июль кунги можаро¸ хусусан¸ солинликларнинг ҳокимлик шаънига билдираëтган эътироз ва танқидларига муносабат олиш учун Миразобод туман ҳокимлиги мулозимлари билан боғланди.\n“Тўполон”дан хабардорлигини айтган маҳаллий мулозимлар¸ ҳокимнинг қаршиликни муроса билан ҳал қилишга урингани¸ аммо “айримларнинг ўжарлик” йўлидан қайтмаганидан сўнг¸ куч қўллашга мажбур бўлганини тан олди.\n“Ҳоким Тошкентдан келган бош режани ижро қилиши керак. Бу одамлар давлат ўзларига бераëтган ëрдамни тушунмаяпти. Қанча тез янги жойга кўчиб¸ қурилишини бошласа¸ ўзларига шунча яхши бўлади”¸ деди туман ҳокимлигини ўзини таништирмаган мулозими.\n1 май куни Сардоба сув омбори тўғонининг бузилиши оқибатида Сардоба, Оқолтин ва Мирзаобод туманларида¸ расмий ҳисоб-китобга кўра¸ 2 570 та уй-ҳовли, 76 та кўп қаватли уй яроқсиз ҳолга келган¸ 1781 ҳовли, 52 та кўп қаватли турар жой қисман зарарланган.


19 май 2022, Тошкент вақти: 19:44\nОқдарё туманидаги "Янгиобод Бургути" фермер хўжалиги туманда ўтган йили ташкил этилган "Корея Самарқанд" МЧЖ кластер корхонасига 97 тоннадан зиёд юқори навли пахта сотган.\nСамарқанднинг Оқдарё туманидаги ягона кластер корхонасига пахта сотган 126 та фермер хўжалиги 2019 йилги ҳосил пулини ололмай сарсон бўлмоқда.\nОқдарё туман ҳокимининг Қишлоқ ва сув хўжалиги масалалари бўйича ўринбосари кластернинг фермерлардан қарзи 7 миллиард сўм атрофида эканини айтди.\nПахтани фермерлардан шартнома асосида сотиб олган "Корея Самарқанд" МЧЖ кластер корхонаси раҳбари муовини ип-калавага харидор йўқлигидан пул кечикаётганини айтди, фермерларнинг ҳосил пули бир ҳафта ичида тўланишини ваъда қилди.\nОқдарё туманидаги "Корея Самарқанд" МЧЖ кластер корхонасининг биноси.\nОлинган ҳосилни толага айлантириб сотишга мўлжалланган кластер корхонаси шартнома бўйича фермерларга 2019 йилги пахта хосили пулини 31 декабргача тўлаши керак эди.\n"Янгиобод Бургути" фермер хўжалигининг исми очиқланишини истамаган ҳисобчисининг Озодликка айтишича, кластер пахта хосили учун "бир тийин ҳам тўламаган".\nФермернинг айтишича, кластер корхонаси бошлиғи Фирдавс (фамилиясини аниқлаш имкони бўлмади - таҳр.) ўтган ой ўрталарида фермерларга бу йил (2019) ҳосил пулини тўлаш имкони йўқлигини айтган:\nБулар "харидор йўқ, сотолмаяпмиз, пул бўлмаяпти", деб ҳамма фермерни сарсон қилиб келмоқда. Туманда биронти ҳам фермер ҳали пулини олмаган.\n- Пахтанинг бир тоннасини 4 миллион 640 минг сўмдан ҳисоблаб олган. 97 тоннадан зиёд юқори навли пахта топширганмиз. Лекин шунча машаққат билан етиштирган ҳосил учун ҳали бир тийин ҳам олмадик. Шартнома бўйича 2019 йилнинг 31 декабригача пулни тўлаб бўлиши керак эди. Булар "ҳаридор йўқ, сотолмаяпмиз, пул бўлмаяпти", деб ҳамма фермерни сарсон қилиб келмоқда. Туманда биронти ҳам фермер ҳали пулини олмаган. Ахир пахтамизнинг пулига ишониб банкдан кредитлар олганмиз. Ҳар ой фоиз тўлаяпмиз. Ишчиларимизга ойлик беришимиз керак, - деди фермер.\nОзодлик Оқдарё туманидаги яна икки фермер билан суҳбатлашди.\n- Биздан кластер 300 миллион сўм қарз. Бермаяпти. 31 декабрда шартнома муддати тугади, пул йўқ. Ҳокимликка ҳам чиқдик. Улар бу кластер ёпилади, деяпти. Ёпилса пулимизни ким тўлайди? Ҳар бир фермернинг 500-600 миллион пули бор уларда, - деди Оқдарёдаги "Бошмон" фермер хўжалигининг исми очиқланмаслигини истаган ходими.\nОқдарё туман ҳокимининг Қишлоқ ва сув хўжалиги масалалари бўйича ўринбосари Нажмиддин Тоғаев "Корея Самарқанд" МЧЖ кластер корхонаси 2019 йилги пахта хосили учун фермер хўжаликлари пулини тўламаганини Озодликка тасдиқлади.\nТоғаевга кўра, кластер қарздорлиги 7 миллиард сўм атрофидадир:\nФермерларни ҳам тушуниш керак-да. Уларни техникадан қарзи бор, ишчиларига ойлик тўлаши керак.\n- Толасини сотолгани йўқ, шунга фермерларнинг пулини беролмай юрибди. Ўзларига ҳам қанча айтдик. Ҳозир уларда 7 миллиард сўмга яқин фермерларнинг пахта ҳосили пули турибди. "Кредит олинглар-да тўланглар", дедик. Фермерларни ҳам тушуниш керак-да. Уларнинг техникадан қарзи бор, ишчиларига ойлик тўлаши керак. Кеча гаплашувдик, "икки кунда ҳал қиламан" деганди. Кўрамиз...\n"Корея Самарқанд" МЧЖ раҳбари муовини Раҳматжон Раззоқов толага харидор йўқлигидан пул кечикаётганини айтди.\nЛекин Раззоқов 7 январь куни Озодлик билан суҳбатда фермерларнинг ҳосил пули бир ҳафта ичида тўланишини ваъда қилди.\nЯнги ташкилот-да бизники, ҳали тўлиқ оёққа тургани йўқ. Пахтани ип-калава қилиб сотамиз. Ҳаридор йўқлиги учун пулни етиштириб беролмадик.\n- Янги ташкилот-да бизники, ҳали тўлиқ оёққа тургани йўқ. Пахтани ип-калава қилиб сотамиз. Харидор йўқлиги учун пулни етиштириб беролмадик. Лекин, ҳозир махсулотни ички бозорга сотиб, бир ҳафтада пулини чиқариб берамиз. Мана шу ҳафта пул бўлиб қолиши керак. Биринчи мақсадимиз фермерларни қарзидан қутилиш бўлиб турибдику ҳозир, - деди Раҳматжон Раззоқов.\nЖумладан Тошкент вилоятининг Оққўрғон туманида қарийб 300 нафар фермер “АВС Оққўрғон Агрокластер” билан шартнома имзолаганига икки йилдан ошганига қарамай улар кластерга топширган ҳосил пулини олмаган:


BBC Uzbek - Mintaqa - Қозоқ сенатори: "Ҳужумлар ортида сиёсатчилар турибди"\nҚозоқ сенатори: "Ҳужумлар ортида сиёсатчилар турибди"\nСўнгги янгиланиш 13 сентябр 2012 - 13:38 GMT\nМухтар Алтинбаев ҳужумчиларни ўлдиришни ёқлаб чиқди.\nҚозоқ сенатори: Қуролли тўқнашувларнинг ортида сиёсатчилар турибди.\nҚозоғистонда сўнгги вақтларда юз берган қуролли тўқнашувларга муносабат билдирган собиқ мудофаа вазири ва сенатор Мухтар Алтинбаевнинг айтишича, иқтисодий қонунбузарлик қилган сиёсатчилар ўз қилмишларини Қозоғистонда вазиятни издан чиқариш орқали бости-бости қилмоқчи.\nБироқ, у айнан қайси сиёсатчилар ҳақида гапираётганини очиқламади.\nҚозоқ ҳукумати мамлакатдаги мухолифат чиқишлари, ҳамда Жанаўзендаги қонли воқеаларни хориждаги қозоқ мухолиф сиёсатчилари, хусусан Мухтор Аблязов уюштирганини даъво қилиб келишади.\nСенатор, шунингдек, террорчи деб кўрилаётган шахсларнинг тириклайин қўлга олинмаётганини ҳимоя қилган.\nКеча Қозоғистоннинг ғарбидаги Атирау вилояти Қулсари шаҳрида ўтказилган рейд сўнггида беш шахснинг жасади топилган эди.\nСобиқ мудофаа вазири, қуролли шахсларга қуроллар Қозоғистон мудофаа вазирлигига тегишли қурол-аслаҳа омборидан олинаётгани ҳақидаги иддаоларни рад этиб чиқди.\nУнга кўра, омборлар мустаҳкам ҳимояланган ва сигнализация воситалари ўрнатилган.\nСенаторнинг айтишича, қўшни Қофқоз ва Афғонистонда вазият тинч эмас ва қуроллар шу ҳудудлардан келаётган бўлиши мумкин.\nЖаноб Алтинбаев террорчи дея гумон қилинаётганларнинг жисмонан йўқ қилинаётганини қўллаб-қувватлаган.\nҚулсаридаги амалиётда беш ҳужумчи ўлдирилгани расман хабар қилинган.\n"Агар улар бирор уйга жойлашиб олиб, махсус хизмат ходимларини ўлдирса ва ўққа тутса, уларни нима қилиш керак? Агар кимдир қурол ишлатса уларни йўқ қилиш тарафдориман. Бу бизнинг қадриятиларимиз ва давлатимизга қарши-ку, демак йўқотиш керак", - деди Алтинбаев.\nҚозоғистон ҳуқуқ-тартибот идораларидан хабар қилишларича, мамлакат ғарбидаги Атирау вилоятининг Қулсари шаҳрида 12 сентябр куни рейд ўтказилган. Рейд сўнггида беш шахс жасади топилган, ҳамда яраланган яна бир шахс қўлга олинган.\nҲуқуқ-тартибот органлари ходимларига кўра, хонадонлардан бирида ўрнашиб олган қуролли кишиларга қуролларини ташлаш таклиф этилган, бироқ улар таклифни рад этганлар.\nМаҳаллий аҳоли эрталабки соат 9дан кейин қаттиқ отишма бошланганини хабар қилганлар.\nҲуқуқ-тартибот идораларига кўра, терррорчилик амалида гумон этилган шахслар уларга қарши махсус амалиёт бошланишидан олдин бир неча портлаш содир этганлар ва махсус бўлинма ходимларига қарата ўт очганлар.\nБир ходим жароҳат олгани хабар қилинган.\nҚозоғистон Бош прокуратураси махсус амалиёт охирида хонадонда беш шахс жасади топилгани, бир шахс оғир ярадор ҳолда қўлга олингани ҳақида хабар тарқатган.\nҚозоқ полициясига кўра, Қулсаридаги қуроллилар гуруҳи шу йилнинг 5 сентябрида Атирау шаҳрида рўй берган портлашга алоқадор бўлганлар.


Британия расмийлари Ироқда қуролли гуруҳ томонидан ўғирлаб кетилган Кеннет Биглининг қатл этилгани ҳақидаги маълумот қанчалик ишончли эканини ўрганмоқда.\n07 июл 2022, Тошкент вақти: 00:18\nоктябр 08, 2004\nАраб телеканали қуролли гуруҳ томонидан қўлга олинган британиялик Кеннет Бигли қатл этилганини маълум қилди.\nАбу Даби телевидениеси ушбу маълумотни Ироқдаги ишончли манбадан олганини хабар қилди.\nИроқ Ички ишлар вазирлиги ушбу ҳодисадан хабардор эмаслигини билдирди.\nБигли 16 сентябр куни икки нафар америкалик билан Абу Мусаб аз-Заркавий бошчилик қиладиган қуроллли гуруҳ томондан ўғирлаб кетилган эди.\nКўп ўтмай гаровдаги иккала америкаликнинг ҳам боши танасидан жудо қилинган эди.


Қирғизистон инвестицияларни тарғиб қилиш ва ҳимоя қилиш агентлиги раҳбари: Қирғизистон ўз-ўзидан ГЭС қура олмайди, бу утопия\nИнвестицияларни тарғиб қилиш ва ҳимоя қилиш агентлиги директори Алмамбет Шиқмаматов 23 март куни эфирда ҳукуматнинг Қамбарота ГEСини Ўзбекистон билан ҳамкорликда қуриш режалари тўғрисида изоҳ берди.\nУнинг таъкидлашича, сўнгги 15 йил ичида Қирғизистон гидроэлектр станциясини қура олмаган ва Президент Садир Жапаровнинг яқинда Ўзбекистонга ташрифи чоғида биргаликда қурилиш тўғрисида келишувга эришилган.\n«Албатта, бу масалада бизнинг ўзимизнинг давлат манфаатларимиз бор. Биргаликда ГЭС қуришнинг ҳожати йўқ деганлар бор ва мен бу одамларнинг кўпини биламан. Аммо улар лойиҳанинг яхши эканлигини жуда яхши билишади. Ҳақиқатан ҳам, қўшма қурилиш — бу яхши қарор. Шуни аниқ англаш керакки, менежмент, ишлаб чиқарилаётган электр энергияси бизникидир, ўзбек томони капитал қўяди. Ахир биз шу капитални бошқа давлатлардан излаяпмиз ва Ўзбекистон ёрдам бериш истагини билдирди», — деди Шикмаматов.\nУнинг сўзларига кўра, ҳозирги пайтда Қирғизистон мустақил равишда гидроэлектростанцияни қуриш имкониятига эга эмас ва бу ғояни «утопия» деб атаган.\nШикмаматовнинг тушунтиришича, ҳозирча гидроэлектр станциясини қуриш бўйича келишув мавжуд эмас, ҳозирча томонлар фақат ўз ниятларини билдиришган.\nҚирғизистон ва Ўзбекистон Норин дарёсида Қамбар-Ата-1 ГЭСи лойиҳасини биргаликда ривожлантиришни бошлашга қарор қилишди. Бундай келишувга икки мамлакат раҳбарлари Садир Жапаров ва Шавкат Мирзиёев Қирғизистон Президентининг Тошкентга давлат ташрифи чоғида эришган. Жапаров билан суҳбатда ушбу лойиҳани уч йил ичида якунлаш режалаштирилганлигини айтди.\n- Иш аллақачон бошланган. Худо хоҳласа, уч йил ичида «Қамбар-Ота 1» қурилади — бу биз қўйган мақсад. Лойиҳа тўлиқ амалга оширилади. Биз 30 йилдан бери ушбу иншоотни қура олмаяпмиз. Аммо биз буни уч йил ичида якунлашни режалаштирмоқдамиз», — деди Қирғизистон президенти Садир Жапаров берган интервьюсида.\nМаълумки, Ўзбекистоннинг собиқ Президенти Ислом Каримов даврида қўшни республика Қирғизистонда Қамбар-Ота 1 ГЭС қурилишига мутлақо қарши эди. Расмий Тошкентнинг позицияси 2016 йилда Шавкат Мирзиёев ҳокимиятга келиши билан ўзгарди. 2017 йил 5 сентябрда у Бишкекка ташриф буюрди ва Қирғизистон Республикасининг ўша пайтдаги раҳбари Алмазбек Атамбоев билан учрашди ва ўша музокаралар давомида биринчи марта ушбу объектни томонлар биргаликда қуриш масаласи кўтарилди. Ўшанда Ўзбекистон Республикаси раҳбари «биз Қамбарота ГЭСини биргаликда қурамиз» деб эълон қилди ва Қирғизистон Президенти «ҳеч қандай электр станцияси [Қирғизистонда] Ўзбекистон иштирокисиз қурилмайди” деб ишонтирди.\nКейинчалик бу келишувлар 2017 йил 5 октябрда — Қирғизистон Республикасининг ўша пайтдаги Президенти Алмазбек Атамбоевнинг Тошкентга жавоб ташрифи давомида, шунингдек 2017 йил 13 декабрда Қирғизистоннинг кейинги раҳбари Сооронбай Жеэнбековнинг ташрифи чоғида тасдиқланган.


Тажрибали шифокор ва меҳрибон устоз эди — Фарғона шифокори\nТажрибали шифокор ва меҳрибон устоз эди\n21.09.2020 21.09.2020 fsh.uz\nИнсон умри қанча яшагани билан эмас, қандай яшагани билан баҳоланади. Айримлар юз йиллаб яшаса ҳам, элга нафи тегмаслиги мумкин. Лекин шундай одамлар бўладики, қисқа ҳаёт кечирса ҳам, умри халққа хизмат қилиш билан ўтади, одамларга мудом яхшилик қилади, элнинг дуосини олади.\nЭлнинг меҳри ва ҳурмати эса энг олий мукофотдир.\nМарғилон шаҳар тиббиёт бирлашмаси раҳбари Авазбек Ғаниев ҳам ана шундай фидойи, эл-юрт меҳрига сазовор инсон эди.\nБевақт ўлим уни шу йил 16 сентябр куни орамиздан олиб кетди.\nА.Ғаниев 1958 йил 18 май куни Марғилон шаҳрида шифокорлар оиласида туғилган.\n1981 йилда Андижон Давлат тиббиёт институтининг даволаш факультетини тамомлаган.\nУнинг меҳнат фаолияти ўзи туғилиб, ўсган Марғилон шаҳри билан чамбарчас боғлиқ. 1981-1982 йилларда Марғилон шаҳар марказий шифохонасида жарроҳлик йўналиши бўйича интернатурани тамомлаб, 1982 йилдан 1991 йилгача Марғилон шаҳар Ипакчи тиббиёт санитария қисмида жарроҳ бўлиб иш фаолиятини бошлаган.\n1991-1992 йилларда Марғилон шаҳар Ипакчи тиббиёт санитария қисми бош врач муовини, 1992 йилдан 2006 йилгача шу муассаса бош врачи, 2006 йилдан 2013 йилгача Қўштепа тумани тиббиёт бирлашмаси бошлиғи лавозимларида ишлади.\n2013 йилда эса Марғилон шаҳар тиббиёт бирлашмаси бошлиғи лавозимига тайинланди.\nАвазбек Ғаниев раҳбар бўлиш билан бирга, ўзининг тиббий билимларини муттасил бойитиб борди. 2015 йилда Тошкент врачлар малакасини ошириш институтида «Фитотерапия хизматини даволаш муассасаларида ташкиллаштириш», шу йил Тошкент врачлар малакасини ошириш институтида «Ислоҳотларни янада чуқурлаштириш босқичида Соғлиқни сақлаш тизими бошқариш жараёнини такомиллаштириш», 2018 йилда Тошкент врачлар малакасини ошириш институтида «Жамоат саломатлиги ва соғлиқни сақлашни бошқариш» курсларида иштирок этиб, махсус сертификатга эга бўлди.\nУ “Жамият саломатлиги ва соғлиқни сақлашни ташкил қилиш” мутахассислиги бўйича I-тоифага эга эди.\nҚаҳрамонимиз раҳбар сифатидаги фаолияти давомида шаҳар аҳолисига тиббий хизмат кўрсатишда қулайлик яратиш, оналик ва болаликни муҳофаза қилиш масалаларига жиддий эътибор қаратди.\nДаволаш-профилактика муассасалари моддий-техника базасини мустаҳкамлаш мақсадида 2013 йил ноябрь ойида Тошкент шаҳрида ўтказилган «Узэкспорт» корпоратив биржасида фаол қатнашиб, шаҳар марказий шифохонаси, шаҳар болалар шифохонаси, кўп тармоқли марказий поликлиникага мебел жиҳозлари олиб келди.\nМарказий шифохонада электр таъминоти узлуксизлигини таъминлаш учун янги тармоқлар тортилди, махсус трансформатор ўрнатилди. Туғруқ комплекси, шаҳар шифохонасига қуёш батареяси қўйилди, 4 та даволаш профилактика муассасалари электрогенератор билан таъминланди.\nА.Ғаниевнинг ташаббуси билан силга қарши курашиш диспансери ва шаҳар шифохонасининг шошилинч тез ёрдам кўрсатиш бўлими Инвестиция дастурига киритилиб, 45 даволаш ўрин жойга эга бўлган янги 3 қаватли йўлдош бино қуриб битказилди.\nШунингдек, шаҳар шифохонасининг режали хирургия, кардиология, ЛОР, терапия, реанимация, марказий ҳисобхона, қон қуйиш, бактерологик лаборатория бўлимлари тўлиқ капитал таъмирдан чиқарилиб, ходимлар ва беморларга қулай шароит яртилди.\nАвазбек Ғаниев шаҳар тиббиёт бирлашмаси раҳбарлиги даврида кадрлар билан таъминот, кадрлар малакасини ошириш, аҳолига сифатли тиббий хизмат кўрсатиш, аҳоли орасида юқумли касалликларнинг олдини олиш, уларнинг профилактикаси, аҳоли тиббий саводхонлигини ошириш, хусусий тиббий сектор фаолиятини кенгайтиришга ҳам алоҳида этибор қаратган.\nИжтимоий аҳамиятга эга бўлган касалликларнинг олдини олиш, даволаш стандартлари, тиббиётга янги технологияли амалиётларни тадбиқ қилишда ҳам раҳбар сифатида жуда кўп ташаббусларни илгари сурган.\nУстознинг касбини бугун ўғли Алёрбек Ғаниев муносиб давом эттирмоқда. У отасининг берган ўгитларига амал қилиб, юқори билим ва салоҳиятга эга кардиолог бўлиб етишди. Ҳозир пойтахтдаги тиббиёт муассасаларидан бирида фаолият кўрсатмоқда.\nА.Ғаниевдан яхшилик кўрган, шифо топган кишилар, шогирдлари унинг ўлимидан чуқур қайғу ва изтиробга тушдилар.\nДони халқимизда “Яхшидан боғ қолади”, деган ибратли нақл бор. Тажрибали устоз гарчи фоний дунёни тарк этган бўлса-да, унинг яхши ишлари, порлоқ хотираси барча тиббиёт ходимлари қалбида абадий сақланади.\nФарғона вилояти Соғлиқни сақлаш бошқармаси ахборот хизмати,\nМарғилон шаҳар тиббиёт бирлашмаси маъмурияти.\n← Фарғонада янги тез ёрдам машиналари хизмат кўрсатишни бошлади\nМиллий палата тиббиёт кластерининг корея моделини жорий этилишини қўллаб-қувватлайди →\n28.07.2018 fsh.uz 890\n01.06.2015 fsh.uz 1 226\n16.08.2018 fsh.uz 775


Исломий ва миллий қадриятлардан бири ўзгаларга ёрдам қўлини чўзишдир. Ушбу кўмак моддий ёки маънавий бўлиши мумкин. Рамазон ойида бериладиган закот ва фитр ана шундай қадриятлар сирасига киради. Бу ҳақда muslim.uz ёзмоқда.\nЗакот туфайли ижтимоий барқарорлик юзага келади. Шунингдек, закотнинг фақат моддий эмас, балки маънавий, руҳий, ахлоқий маънолари ҳам бор. Закотда берувчига ҳам, олувчига ҳам, улар яшаб турган жамиятга ҳам катта фойда бор. Закот беришдан асосий мақсад кам таъмиланган фақир-фуқаро, бева-бечораларга молиявий ёрдам бериш баробарида инсонни молу дунёдан устун қилиш, инсон мол-дунёнинг эмас, мол-дунё инсоннинг қули эканини таъминлашдир.\nЗакот мусулмонларнинг маълум саноққа етган ва бир йил айланган чорва молларидан берилади. Унинг шарти йилнинг кўп қисмини яйловда ўтказган бўлиши керак. Уламоларимиз бунинг ҳикматини қуйидагича айтган. Одатда, чорва ҳайвонлар яйловдаги ўт-ўсимликлар билан озиқланади. Ваҳоланки, ўша яйловда унган ўт-ўланлар аҳолининг умумий мулки ҳисобланади. Демак, унда халқнинг ҳақи бор. Чорвадор ҳамма молини халққа бера олмаслиги табиий. Шу боисдан унга молидан 2,5 фоизни ажратиш кифоя. Ана ўша ажратилган мулк, табиийки, ўзи каби мулкдор бойга эмас, муҳтож одамга берилади.\nМуайян миқдорга етган, йил тўлган тижорат молларидан ҳам закот берилади. Тижоратчининг мулкига шубҳали моллар аралашиб қолиши эҳтимоли бор. Молини поклаб олиш учун муҳтожларга шариат белгилаган қисмини ажратиши керак бўлади. Яна уйида закот миқдорида пули борлар, ё сотиш ниятида машина, уй-жой, қимматбаҳо нарсалар олиб қўйган ҳамда 85 гр тилло-кумуши борлар ҳам закот беради. Тасаввур қилинг, бир одамнинг уйида 15 миллиондан ортиқ пули бор. Буни асраб қўйганига бир йил бўлди. Шундан у закот бериши керак бўлади. Чунки пулни уйида сақлагани боис давлат ва жамият зарар кўради.\nАбу Ҳурайра розияллоҳу анҳудан ривоят қилинади: “Пайғамбар соллаллоҳу алайҳи васаллам: “Бандалар тонг оттирган ҳар бир кунда, албатта, икки фаришта нозил бўлади-тушади. Улардан бири: “Аллоҳим! Инфоқ қилувчига ўринбосар бергин”-, дейди. Иккинчиси эса: “Аллоҳим! Мумсик (зиқна, бахил)га йўқотиш бергин”, дейди”, дедилар.\nМева-чева ва ердан чиққан нарсалардан, агар уни оқин(оқар) сув ёки ёмғир суғорган бўлса, ушр-1/10 (ўндан бир) берилади. Халқимизда буни қўни-қўшничилик ва муҳтожлар ҳақи деб юритилади. Агар ҳосил олишда суғориш асбобларидан фойдаланган бўлса, харажати ва қўл меҳнати кўпроқ синггани учун 1/20 (йигирмадан бир) берилади.\nРамазон закот фитр садақа


“Mobil sayohat” | Libgulistan.uz\nҲар кун, ҳар соат, ҳар дақиқада дунёнинг қайсидир бурчагида янгидан-янги инновацион технологиялар жорий қилинмоқда. Ахборот технологиялари тармоқларининг барқарорлашиши, такомиллашиши кун сайин янада шиддат билан тезлашаяпти. Бир қанча муддат олдин ҳаммани лол қила олган замонавий қурилмалар, бугунги кунга келиб одамлар учун оддий ҳолга айланиб қолмоқда. Бу албатта қувонарли ҳолат.\nШундай катта имкониятлар яратиб берилган замонамизда, биз ҳам бир жойда қотиб қолмаслигимиз ва бу имкониятлардан кенг кўламда фойдаланишимиз керак. Шу боисдан Алишер Навоий номидаги Сирдарё вилоят ахборот-кутубхона маркази Ахборот технологиялари бўлими томонидан лойиҳалаштирилган янги бир лойиҳани таклиф қилмоқчимиз.\nАввало, Бизнинг, Алишер Навоий номидаги Сирдарё вилоят ахборот-кутубхона марказининг ҳар бир бўлимида махсус суръатлар жойлаштирилган бўлиб, ушбу суръатлар биз янги яратаётган андроид платформасида ишловчи илова дастур базасига киритилган бўлиб, бунинг учун хар бўлимга махсус логотип суръатлар танланган бўлади, бўлимлар иш фаолияти акс эттирилган суръатларга қаратилганда дастур автоматик равишда ишга тушади ва мазкур бўлим тўғрисида маълумот беради. Дастурдаги маълумотлар матн кўринишида намоён бўлади. Бундан ташқари дастурга киритилган маълумотлар матнли, аудио ва видео форматда бўлиши мумкин. Ушбу дастур ахборот-кутубхона марказимизнинг расмий веб-сайтига боғланган бўлиб, дастур хақида йўриқнома ҳам кўрсатилган.\nБу дастурнинг қулайлик тарафлари шундан иборатки, дастур фойдаланувчилари ўзларини қизиқтирган саволларга автоматик тарзда жавоб олиш имконига эга бўладилар. Бунинг учун фойдаланувчи илова дастурнинг фотокамерасини ўзи қизиқтирган бўлимда жойлаштирилган суръатига қаратса бўлгани. Бу дастурга буюк алломаларимиздан Алишер Навоий ва Сохибқирон Амир Темур суръатлари, таржимаи ҳоли ҳам киритилган. Дастур автоматик тарзда ушбу суръат қайси бўлимга тегишли эканлигини аниқлайди ва веб-сайтнинг махсус бўлимига ўтказади.\nУшбу илова дастур кўпгина фойдаланувчиларнинг қизиқишига ва кутубхоначи ходимларнинг иш самарасини оширишга имконият яратади. Чунки фойдаланувчи кўпгина саволларга автоматик тарзда жавоб олади ҳамда кутубхоначи ходимларнинг иш фаолиятига ҳалақит бермаган ҳолда ўз вақларини тежайди.\nУшбу дастур ҳақидаги тўлиқ ва аниқ маълумотларни Алишер Навоий номидаги Сирдарё вилояти ахборот-кутубхона марказининг “Ахборот технологиялари бўлими”дан олишингиз мумкин.\nYuklab olish – Mobil Sayohat


Олимлар ёш раҳбарлар қандай қилиб ўз обрўларини оширишлари мумкинлигини аниқлашди\n14:45 / 06.04.2016\nАмстердам университети олимлари янги тадқиқот олиб боришди ва ёш раҳбарлар кўпинча хизматчи ходимлари орасида етакчилик қила олмасликларини аниқлашди. Бу изланиш ҳақида Journal of Organizational Behavior журналида тўлиқ маълумот берилган.\nТадқиқотда 83 жамоага ажратилган 690 нафар эркак ва аёллар иштирок этишди. Ҳар бир жамоада биттадан етакчи тайинланди. Уларнинг энг ёши - 23, энг каттаси - 48 ёшлилар. Тадқиқот давомида энг ёш раҳбарлар керакли малаканинг йўқлиги боис ходимлари орасида ҳурматга сазовор бўла олишмаган.\nЯна шуни таъкидлаш керакки, ўзининг юқори лавозимига ҳадеб ишора қилавериш ёш раҳбарга обрў келтирмаслиги тасдиқланди. Шунингдек, ходимлар ёш раҳбарларнинг истаган ишчи қарор қабул қилишда иштирок этиши мумкин бўлган имконни берувчи "демократик етакчилик" стратегиясини ёқлашмайди.\nОлимларнинг фикрича, ёш раҳбарларнинг обрў топишдаги энг яхши йўли - ўз ходимларини мақташ.\n"Мақтов неча ёш бўлишига қарамасдан раҳбарнинг обрўсини оширади. Мана шу нарсани англаб етиш ёш раҳбарларга ҳақиқий етакчи бўлишга ёрдам беради", - дейишади тадқиқот муаллифлари.


Мустақил Ўзбекистон тарихидаги иккинчи президент сифатида қасамëд қилганидан роппа-роса бир ой ўтиб¸ Шавкат Мирзиëев мамлакат парламентига мурожаатнома билан чиқди.\n2017 йилнинг 14 январь кунги маърузасида 63 яшар Мирзиёев инсон ҳуқуқлари, шаффофлик ва коррупцияга қарши кураш масалаларига тўхталди. Ва бу билан 2016 йилда вафот этган яккаҳоким ўтмишдоши Ислом Каримовнинг имиджи ва бошқарув усулидан узоқлашмоқчи бўлди.\nМирзиëев ўз мурожаатномасида давлат бюджети маблағларидан қонуний, мақсадли ҳамда самарали фойдаланиш ҳақида ҳам гапирди.\n“Мен ҳисоб-китобни жуда яхши биламан. Давлат бюджети чексиз эмас. Ва шунинг учун биз маблағларни тежамкорлик билан, мақсадли сарфлашимиз лозим. Бу ҳаммага аён ва инкор қилиб бўлмайдиган ҳақиқат. Давлат ва халқнинг бойлигига эҳтиёткорлик билан муносабатда бўлишимиз керак”, деди Мирзиёев ўз нутқида.\nАммо мурожаатномадан бор-йўғи бир неча ҳафта ўтиб, Ўзбекистоннинг давлатга қарашли компаниялари ҳукуматнинг солиқ тўловчилар пулларига оқилона ва шаффоф ёндашувини савол остига олувчи махфий қурилиш лойиҳаси устидаги ишларни бошлаб юборди - Мирзиёев учун тоғ бағрида, сув омборини ҳам ўз ичига олган улкан мажмуа қуришга киришилди.\nОзодликнинг янги кўп қисмли журналистик суриштируви расман “Шоввозсой дам олиш зонаси” деб аталган ушбу мажмуага бағишланади. Озодлик давлат муҳофазаси остидаги биосфера резервати ҳудудида жойлашган, блокпостлар билан ўраб олинган ва қаттиқ қўриқланадиган ушбу мажмуа ҳақида қурилишга бевосита алоқадор ёки ундан хабардор турли манбалар билан суҳбатлашди.\nРасмийларнинг тазйиқи ёки ишларини йўқотишдан қўрқиб исми сир қолишини сўраган манбаларнинг Озодликка айтишича, Тошкентдан тақрибан 100 километр масофада жойлашган мажмуа президент Мирзиёев ва оиласининг ҳордиқ чиқаришига мўлжалланган кошонани ҳам ўз ичига олади.\nОзодлик суҳбатлашган манбалардан иккитаси мажмуани қуришга бир неча юз миллион доллар маблағ сарфланганини айтди. Асосий қисми 2019 йилгача қуриб битказилган мажмуа ва унга ёндош сув омбори ҳақида маълумот олиш мумкин бўлган расмий ҳужжатлар очиқ манбаларда унча кўп эмас.\nОзодлик президент Мирзиёев администрациясидан жавоб ололмаган суриштируви давомида, шунингдек:\nТоғлар орасида қурилган бу мажмуанинг Ўзбекистонда учиш тақиқланган олтита қизил ҳудуддан бири экани;\nЎзбекистон ҳукумати Шоввозсой тоғ дарëсини тўсиб қурилган сув омбори ва ундан кўзланган мақсад ҳақида ҳеч қандай изоҳ бермагани;\nШоввозсойдаги қурилиш ва бу мажмуани жиҳозлашда қатнашганлар мобиль телефонларининг мазкур зонага киришдан олдин олиб қўйилгани боис бирорта сурат ëки видео жамоатчиликка тарқамагани;\nШоввозсой мажмуаси буюртмачиси бўлган “Ўзбекистон темир йўллари” компанияси мулозими маҳаллий фаоллардан бирига қурилиш “махфий”лигини эътироф этганини аниқлашга муваффақ бўлди.\nОзодлик суриштируви лойиҳанинг инсонлар ҳаёти учун қимматга тушган айрим жиҳатларини ҳам ўртага чиқарди. Жумладан, Шоввозсойнинг қуйи оқимидаги қишлоқ аҳолисига сув бормай қолган, шунингдек, умрини ҳудуднинг экотизимини яхшилашга бағишлаган оила уйидан мажбуран кўчирилган.\nОиланинг 93 яшар онаси Мирзиёевнинг парламентга мурожаатномасидан олти ой ўтиб, 2017 йил июнида Олий Мажлис ва президентга ëзган шикоят мактубида янги президент “қонун устуворлиги”га аҳамият қаратаётганини эслатган.\n“Президентимиз Шавкат Миромонович Мирзиёев Ҳаракатлар стратегиясида – “қонун устуворлигини” кўрсатиб ўтганлар. Нега жойларда мутасадди масъул ходимлар ушбу талабларга жавоб бермасдан, тескарисини қилади? Нега бизларнинг раҳбарлар жойларга чиқиб, ўз кўзи билан кўриб, хулоса қилмайдилар?!”, деб сўрайди 93 яшар шикоятчи момо.\nАммо бу саволлар жавобсиз қолди – орадан кўп ўтмай, ўз умрининг 70 йилдан ошиғини ўтказган ҳовли-жойи ва боғу роғларидан ҳайдалган момо армон билан ҳаëтдан кўз юмди...


Илҳом Неъматов: «Ўзбекистон ЕОИИга киришдан фойда кўриши мумкин»\nЎзбекистон Евросиё иқтисодий иттифоқига қўшилишдан фойда кўриши мумкин, бу масала ҳозир қизғин муҳокама қилинмоқда. Бу ҳақда «РИА Новости»га Ўзбекистон ташқи ишлар вазирининг биринчи ўринбосари Илҳом Неъматов хабар берди.\n«Ҳозир бу масала ўрганилмоқда, синчковлик билан ўрганилмоқда. Ўрганиш натижалари кейинчалик тарозига қўйилади ва қарор қабул қилинади», - деди Неъматов «РИА Новости»га.\nЎзбекистон ташқи ишлар вазири ўринбосарининг сўзларига кўра, шахсан ўзи ЕОИИга киришни ёқлайди\n«Ўзбекистон иқтисодиёти, саноати, қишлоқ хўжалиги ўсиб бормоқда. Экспорт кўпаймоқда. Бизга бозор керак, ўзига хос майдон керак. Бу жой қаерда? Қозоғистонда, Россияда, Қирғизистонда, у ҳам ЕОИИ аъзоси. Шунинг учун тўғридан-тўғри айтаман - иштирок этиш тарафдориман. Фақат иқтисодий манфаатлардан келиб чиққан ҳолда... Яна бир муҳим омил - демография. Аҳоли ўсиб бормоқда, ҳар йили 700 минг кишига кўпаймоқда. Табиийки, биз мутаносиб равишда 700 минг кишини иш билан таъминлай олмаймиз. Бу нимага олиб келади? Миграцияга. Халқимиз қаерга кетмоқда? Россияга, Қозоғистонга. Бу омил, шунингдек, Ўзбекистоннинг ЕОИИ билан яқин алоқаларни сақлашини ҳам белгилайди. У ерда аъзо давлатлар, мигрантлар учун бошқача шароитлар мавжуд. Шунинг учун, менимча, ушбу шартлардан келиб чиққан ҳолда қарор қабул қилишимиз керак», - дея таъкидлаб ўтди у.\nУнинг сўзларига кўра, бу борадаги музокаралар яқин келажакда якунланиши мумкин.\n«Ҳозирда, менимча, (масала) жадаллашмоқда. Яқинда Силуановнинг (РФ молия вазири Антон Силуанов - таҳр.) жамоаси Самарқандда бўлди, декабрь ойининг бошида. Бу музокаралар давом этаётганини англатади. Эҳтимол, улар тез орада якунланади. Ўйлайманки, яқин келажакда якунланади», - деди у.\nЭслатиб ўтамиз, аввалроқ Илҳом Неъматов ЕОИИга киришга ҳеч ким бизни мажбурлай олмаслиги ҳақида айтиб ўтганди.\n«Ўтган сафар ҳам айтганман, яна қайтариб айтаман. Евросиё иттифоқига киришга бизни ҳеч ким мажбурлай олмайди. Чунки Ўзбекистон – ниҳоятда салоҳиятли, нафақат минтақада, балки бутун дунёда катта обрўга эга бўлган давлат. Манфаатларимизга жавоб берсагина кирамиз. Ҳозирги кунда экспертлар томонидан бу масаланинг ижобий томони, салбий томони ўрганиляпти. Ўрганиш натижаси тарозига қўйилгандан кейин, ижобий томони тарози палласини босиб кетса, биз [иттифоққа] кирамиз, салбий томони босиб кетса, демак, уни ўйлаб кўрамиз. Лекин Ўзбекистоннинг иқтисоди тобора кенгайиб бормоқда, ўсиб бормоқда. Бунинг учун нима керак? Бозор керак, майдон керак. Асосий майдон қаерда? Қозоғистонда ва Россияда. Шундан келиб чиққан ҳолда иқтисодий манфаатимизга жавоб беришини ўйлаб бу ташкилот билан яқин ҳамкорлик қилишимиз керак», - деганди Илҳом Неъматов Kun.uz’га берган изоҳида.\nЎзбекистон илк марта ЕОИИ ҳукуматлараро кенгашининг навбатдаги йиғилишида иштирок этади. У Алмати шаҳрида ўтказилади


ЎЗБЕКЧИЛИКДА - blog.xabar.uz\nТўйларимизда бўлаётган бидъатлар ва тутуруқсиз урф ва одатдар\nЎзбек миллатида миллийлик доимо урфда бўлиб келган! Қизларимизнинг адраси ва атласи доимо кўзларимизни қувнатиб келган десак адашмаймиз.\nШу кунларда тўйларимизга разм солар эканмиз, уларда керакли бўлган миллий урф-одатларни йўқотиб, ўрнига ҳориждан келган базибир бидъатларни олиб киряпмиз. Масалан:\n1. Келининг гул отиш одати: Бу одат аввалари бизда йўқ бўлсада, ҳорижда жуда кенг тарқалган эди. Эмишки келин отган гулни ушлаган қизининг бахти тезда очилиб, тез орада тўйи бўлиб кетар эмуш. Во ажаб, авваллари бу одатни қилишмаганда қизлар қандай қилиб турмушга чиқишган экан? Иккита қизни биламан 3 йил аввал гул ушлашган эди. Ҳали хануз тўйдан дарак йўқ.\n2. Оёқ босиш одати: Тўғри бу одат аввалдан тўйларимизда мавжуд бўлган. Эмишки, куёв келинни оёғини босса куёв оила устуни бўлар экан. Лекин оёғини босиб, аёлига қул бўлган эркаклар унда қайердан келиб чиқди экан? Балки уларни тўй тасмаларини кўриб чиқармиз. Ким оёқ босганига қизиқиб.\n3. Торт едириш одати: Бу одат ҳам ҳориждан кириб келган бўлиб, мақсади куёв келинга, келин куёвга ҳамманинг кўз олдида торт едирса бир-бирига тили ширин бўлар эмуш. Қизиқ, агар улар оиласида қўпол гапириб, сўкиб, хақорат қилиб ўрганган бўлса унда бу тортда қандайдур жоду бормикин? Ёки жахл чиқанда шу торт ёдилигига тушармикин?\n4. Энг ачинарли ва кулгили одатларимиздан «Қиммат-қиммат, орзу-ҳавасли сарполар» ёҳуд «Қизим ўша уйда тинч яшасин»: Бахтни пулга сотиб олиш мумкин бўлса нега бойлар касал бўлиб оламдан ўтишади? Бойларда ҳам ажримлар бўлиб туради? Биз қизларга сеп қилиб бахт қилиб берамиз деб ишониб қолмаяммизми? Аллоҳ эртага «Ана ўша нарса бўлмаса бахтсиз, тили қисиқ бўлади дединг, энди бахтини кўр» деб бахтини ўша нарсаларига боғлаб қўйса нима қиласиз? Бахтни аҳир қимматбаҳо сеплар бермайди, Аллоҳ берадику?! Энди айтингчи, билиб-билмай Аллоҳга ширк келтириб қўймаяммизми? Чиндан ҳам санаб ўтганларим «Урф-одат»ми ё динимиз ман қилган «Бидъат»ми? Бизни миллийчилигимизда исроф каби иллатлар қораланган эдику.\nБуни қарангки бу ҳолатларимиз ҳатто юқори лавозимдагиларни ҳам эътиборини тортишгача борди. Аммо, ҳали ҳам орамизда на қонунда, на динда кўрсатилмаган бўлса ҳам, миллийлиигимизда акс эттирилмаган бўлса ҳам «Ўзбекчиликда» деб ниқоб тақиш урф бўлди. Майли, бунисига ҳам алоҳида тўхталамиз\n«Ўзбекчилигимизга тўғри келмайдику» дейишяпти.\nКелинг, эътиборни «Ўзбекчиликга тўғри келмайди»ган ишларга қаратаман.\n1. Қадим-қадимдан оналаримиз, қизлари билан уйларида ширин таомлар пишириб, қизларига ошхона ва уй ишлари сирларини бўлишиб ўтиришган. Ҳозирчи? Ҳозир қиз ё ўғил фарзанд бўлсин, тенгма-тенг ишламоқда. Қизларимиз эса келин бўлиб тушган жойларида оддий уй ишларига ҳам қийналиб, чидамсизлашиб ажрашиб кетишмоқда. Сабаби бир, қизлар ёшлигидан ишлаб, сепига, мебелига пул йиғиб ота-онасига ёрдам бериши керак. Энди айтингчи бу «Ўзбекчилигимиз»га тўғри келадими?\n2. Қизлар ўзига қулай шимда, тор кийимда ё бўлмаса очиқ-сочиқ юришипти, бу тўғри келадими?\n3. Эркакларимиз томонидан, ҳар икки кунинг бирида «Аёллармиз, устунликни хохлаб қолишди» деган ғийбатлар чалинмоқда. Баъзиларини суруштриб кўрсангиз ўша оилада аёл ҳам баробар равишда эркак билан бирга ишлаб эридек ҳатто ундан ҳам кўп пул топиб келиб, эркакликни даъво қилмоқда. Айтингчи, бу тўғри келадими?\n4. Баъзи йигитлар уйланишни хохласада, пули етмай ўзини ёмон ишларга урмоқда. Айтингчи, бу тўғри келадими?\n5. Тўйимиз зўр ўтсада, бизнинг коммунал тўловларимиз вақтида тўланмагани сабаб кимлардур сув ва электрсиз ўтирипти. Айтингчи, бу чиндан ҳам тўғри келадими?\n6. Қизлар иш қидириб кўчага чиқиб, иш топа олмаса, тақдирга тан бериб баъзи нафси зўр йигитларга илакишиб кетмоқда ва оқибати чиқиндихонадаги чақалоқлар сони ортиши билан тугалланмоқда. Бу юқорида тўй қилишга қурби етмаган, тўйига сеп йиға олмаган қиз ва йигитлардан бўлишса не ажаб. Айтингчи, бу тўғри келадими?\nБу санаганларим 100 тадан атиги 6 таси. Булар бир-бирига узвий боғлиқликга эга. У ҳам бўлса тўй қилиб олиш қийин ва қиммат бўлиб кетгани натижаси. Ўйлаб кўринг, ҳар доимгидан ана боринг 100 та камроқ қорни тўқни чақириб «Ўзбекчилигимиз»дан чиқан яхшими? Ё саналган олтитаси орқали «Ўзбекчилик»дан чиқан яхшими? Ҳулоса ўзингиздан...\nMuallif tomonidan blogpostda keltirib o'tilgan mavzu haqiqatdan ham dolzarb hisoblansa-da, lekin muallifning unga yondashuvi mana shu dolzarblikdan ancha uzoqqa ketib qolgan. Matn avvalida o'zbek milliy urf-odatlari haqida, milliylikning hech qachon urfdan qolmaganini yozgan muallif matnning ikkinchi yarmida o'z fikrlariga qarshi fikrlarni yozib qoldirgan. Bundan tashqari keltirib o'tilgan barcha muammolar sabab qilib dabdabali to'ylarni keltirilishi juda ham qiziq! Hurmatli muallifimiz avvalo o'zbek xalqining haqiqiy urf-odatlari nimalar ekanligini va ular bilan shar'iy hukmlar orasidagi farqlarni yaxshilab o'rganib olishlarini maslahat beraman. Juda bo'lmasa "Chimildiq" kinofilmini yana bir marotaba ko'rishlarini tavsiya qilaman. Nimanidir tanqid qilishdan avval o'sha narsa haqida yetarlicha ma'lumot to'planishi, ularni atroflicha tahlil qilinishi, kerakli taklif va xulosalar ishlab chiqilishi kerak emasmi? Ushbu blogpostda faqatgina tanqid berilibdi, xo'sh, muallif o'zi sanab o'tgan salbiy "bid'at"larga qanday takliflarni bergan bo'lar edi? Mana nima uchun Internetning o'zbek kontentida faoliyat olib boradigan blogerlarning faoliyati ko'zga tashlanmaydi. Aslida bloger kichik bir mavzuni o'rganib, unga nisbatan o'zining fikri, qarashlari, taklif va tavsiyalarini yozish kerak emasmidi?\nМавзу яхши, ёзиш услуби танқидий, асослаш етишмаган. Таҳлил ва ечим йўқ, имловий хатолар кўп. Муаллиф ўз фикри ва қарашларини одатий тарзда ифодалаган, риторик саволлардан кўп фойдаланилган бу ўқимишлилик даражасини ўртача даражагача олиб чиққан. Кейинги постларда фикрни ифодалашнинг қўшимча кучайтирувчи усулларидан фойдаланишни, таҳлил ва ечимни қўллашни, мавзуни атрофлича ўргангач ёзишга киришишни тавсия қиламан.\n2.5 Ботиржон Шерматов 13/05/2018\nУмуман эътиборни тортмайди. Юракка тегадиган гап ёки ўйлашга чорлайдиган бир мулоҳаза йўқ. Шўрванинг шўрваси.\n2.5 Мақсуд Саломов 20/05/2018


ЖЧ-2018: Бугунги учрашувларда об-ҳаво қандай?\n25 июнь, 2018, 14:20\nБугун футбол бўйича жаҳон чемпионатининг гуруҳ босқич сўнгги тур учрашувларига старт берилади. Кўпчилик мухлислар учун ушбу беллашувлар қандай об-ҳаво остида ўтиши қизиқ факторлардан ҳисобланади.\nДастлаб, Самарада ўтувчи Уругвай ва Россия терма жамоаларининг баҳсига тўхталсак. Шаҳарда яқин кунлар ичида ҳеч қандай ёғингарчилик кутилмайди ва учрашув вақтида 31-33 даража иссиқ бўлиши кутилмоқда. Волгоградда ўтувчи Саудия Арабистони ҳамда Миср терма жамоалари баҳсида эса 32-34 дарада иссиқ кузатилади.\nКечи дастур баҳслари бир мунча салқин об-ҳавода кечади. Жумладан, Санарскдаги Эрон ҳамда Португалия беллашуви вақтида 21-23 даража илиқ бўлади. Бироқ Калининграддаги Испания – Марокаш тўқнашуви вақтида ёғингарчилик бўлиши, шунингдек, ҳаво ҳарорати 13-14 даража илиқ бўлиши кутилмоқда.


ҚОНИМ ТУТСИН, ҚАРИНДОШ!.. - 13 Января 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2020-01-27, 0:00 AM\nГлавная » 2020 » Январь » 13 » ҚОНИМ ТУТСИН, ҚАРИНДОШ!..\nҚотиллар одам ўлдиришнинг жуда кўп усулларини билишади. Уларни санаб ўтиришга ҳам ҳожат йўқ. Лекин ҳозир ҳикоя қилмоқчи бўлганимиз ўз қариндошларининг бошига етишни хуш кўраркан чамаси…\n2003 йилнинг августида Қозон ички ишлар бошқармасига бир эркак қўнғироқ қилиб, қўшнисининг эшиги очиқ турганлиги, остонада қон излари борлигини айтди. Айтилган манзилгаетиб келган тезкор гуруҳ аъзолари ўша квартирадан уч нафар мурда топишди. Қўшнилар мурдаларни дарров танишди. Улардан бири квартира эгаси Дмитрий Силин, хотини Дамира ва 11 яшар қизи Ирина эди.\nМилитсия ходимлари экспертизасиз ҳам аниқ билишдики, катталар кўп жойларига тиғ санчиб ташлангани туфайли ҳалок бўлган. Уларга нафақат тиғ санчилган, балки бутун таналари кесиб чиқилганди. Бу манзара худди тажрибасиз қассобнинг гўшт бўлиш ҳолатини эслатарди. Қизча эса, кейинроқ экспертлар аниқлашдики, бўғиб ўлдирилган.\nШу куниёқ қўшнилар сўроқ қилина бошланди. Милитсионерлар ҳамма нарса билан қизиқишди. Марҳумларнинг ўзгалар билан алоқалари, одатлари, характерлари, ишқилиб, ҳеч бир детал назардан четда қолмади. Ажабланарлиси, ҳеч ким бу квартирада шовқин-сурон бўлганини эшитмаган. Фақат шу нарса маълум бўлдики, кейинги пайтда Силинлар жуда ҳушёр бўлиб қолишган экан. Бегона одамга эшик очишмас, кечқурунлари ҳатто қариндошлар келса ҳам ичкаридан туриб савол-жавоб қилиб қўяверишаркан. Сабаби шундаки, уларникига шу яқин орада ўғри тушган. Кўп қимматбаҳо буюмларини ўмариб кетган. Милиция эса, ўғриларни топиб беролмаган.\nКейинроқ яна бир нарса аниқланди. Худди ўша қотиллик юз берган куни Дамиранинг жияни Равил Мулов уларникига меҳмонга келган. Йигитни терговга жалб этишди.\nТажрибали изқувар бир нарсани яхши билади. Агар ёш жиноятчи терговга чақирув қоғоз орқали чақирилса, у қоғоз қўлига теккан маҳал жуфтакни ростлайди. Мабодо келган тақдирда ҳам у ўзини жуда ғайриоддий тутади. Мулов ҳам тинимсиз асабийлашар, холасини қанчалар яхши кўришини айтиб қасам ичарди. Буни кўрган терговчи йигитчани кечаси ҳам камерада қолдириб туришни маъқул кўрди.\nРавил ҳадеганда рўйхушлик беравермади. Бир неча соат сўроқ қилинаётганига қарамай, қўйилаётган айбларнинг биронтасини бўйнига олмади. Шундан сўнг терговнинг бошқача усули қўллана бошланди. Калтакейиш кимга ҳам ёқарди. Равил шу заҳоти ҳаммасини оқизмай-томизмай айтиб берди.\n— Биз дўстларим билан Силинларнинг бойлигига анчадан бери кўз ташлаб юрардик. — деди у. — Бир йил олдин ҳам уларнинг квартирасини биз «тозалаб» кетганмиз. Бир йилдан сўнг билдикки, холам ва унинг эри яна қайтадан анча бойлик тўплаб қўйишибди. Биз бу бойликларга ҳам эга чиқиш истагида яшай бошладик. Қотиллик юз берадиган куни менинг ўзим холамникига бориб, уйда ким бор, ким йўқлигини аниқладим. Ҳаммасини аниқлагач, кечқурун тўрт нафар дўстим билан келдик. Бир киши машинада қолиб, бизнинг чиқишимизни кутди.\nМен эшик қўнғироғини чалдим. Дўстларим подездга яшириниб олишди. Холам тешикча орқали мени кўриб эшикни очди. Биз худди шу вазиятни кутгандик. Биринчи бўлиб ичкарига дўстим Алексей Гнедин отилиб кирди. Меҳмонхонада холамнинг эри Дмитрий бор экан. Бир сўз айтмай, Алексей унинг кўксига пичоқ санчди. Биз бўлсак, бу маҳал холам Дамирани калтаклаётгандик. Эри яраланганига қарамай, холамни ажратиб олишга шошилди. Аммо Алексей унинг белига пичоқ санчгандан сўнг полга қулади.\nАлексей Дмитрийни тинчитгач, ошхонага кирди. У ерда жияним Ирина бекиниб ўтирган экан. Дўстим жонҳолатда қизни бўғиб ўлдириб қўя қолди. Холамнинг ҳам ўн-ўн бешерига пичоқ санчдик. Ҳаммаси тугагач, биз квартирадаги бор бойликларни олдик-у, қочиб қолдик.\nҚарангки, кейинчалик маълум бўлишича, Мулов аслида бандитлар тўдасининг каттаси экан. Бу ҳам тергов давомида аниқланди. Улар Дмитрийлар оиласини ўлдиргунга қадар, тўда аъзоларидан бири Земцов деган йигитнинг кекса бувисини ҳам ўлдириб бор пулларини олиб чиқиб кетишган. Аммо уларни топишнинг имкони бўлмаган.\nЖиноятчилар қонун олдида жавоб беришди. Уларнинг барчасига ўн йилдан ўн тўрт йилгача қамоқ жазоси белгиланди.\nКатегория: JINOYAT VA JAZO / ЖИНОЯТ ВА ЖАЗО | Просмотров: 38 | | Рейтинг: 0.0/0